М И Н И С Т Е Р С Т В О Н А Ф И Н А Н С И Т Е

# ИНФОРМАЦИЯ

**ЗА КАСОВОТО ИЗПЪЛНЕНИЕ НА ДЪРЖАВНИЯ БЮДЖЕТ И НА ОСНОВНИТЕ ПОКАЗАТЕЛИ НА КОНСОЛИДИРАНАТА ФИСКАЛНА ПРОГРАМА**

**ЗА 2023 ГОДИНА**

**Преглед на икономическата среда**

През деветмесечието на 2023 г. реалният растеж на брутния вътрешен продукт достигна 1,8 % и бе движен от потреблението и нетния износ. Потреблението на домакинствата се повиши с 6,3 %, подкрепено от нарастване на реалния разполагаем доход. При публичното потребление бе отчетен спад от 0,9 %. Инвестициите в основен капитал нараснаха с 2,4 % благодарение на публичните капиталови разходи, докато изменението на запасите имаше отрицателен принос за растежа на БВП. Износът на стоки и услуги намаля с 1,9 %, но бе надминат от спада на вноса, който достигна 6,9 %. Намалението на индикатора за бизнес климата и продължаващият спад на промишленото производство през четвърто тримесечие на 2023 г. сигнализират за забавяне на растежа на икономиката в края на годината.

През деветте месеца на 2023 г. броят на заетите в българската икономика продължи да нараства, но постепенно темпът му на растеж се забави. За целия период януари-септември 2023 г. заетите се увеличиха с 0,9 % на годишна база, като основен принос за това имаха дейностите от сферата на услугите, където броят на заетите се увеличи с 2,1 %, и в строителството, с 1,6 %. В промишлеността и в аграрния сектор броят на заетите намаля с 1,2 %, като във втория случай това се дължи изцяло на намалението на броя на самонаетите лица.

Нивото на безработица остава относително стабилно в сравнение с предходната година. Коефициентът на безработица за деветте месеца на 2023 г. бе 4,4 % и се запази на нивото от същия период на 2022 г. Средната стойност на показателя за деветмесечието на 2023 г. за България бе с около 1,2 пр. п. по-нисък в сравнение със средното ниво в ЕС-27. Коефициентът на икономическа активност на населението във възрастовата група 15-64 г. за същия период бе 74,1 % и следваше постоянна тенденция на нарастване. Все по-остър се очертава проблемът с недостига на работна сила като условие за разширяване на бизнес дейността, като традиционно най-силно той е заявен от предприемачите в строителството и промишлеността.

В периода януари-септември 2023 г. реалният растеж на производителността на труда беше 0,9 % на годишна база, като водещ принос имаше промишлеността. С наблюдаваната възходяща тенденция на компенсацията на един нает над растежа на реалната производителност на труда, номиналните разходи за труд на единица продукция (НРТЕП) продължиха да се повишават с двуцифрен темп и достигнаха 13,4 % на годишна база. В реално изражение тези разходи също бяха положителни (3,7 %) спрямо нивото си от предходната година. През разглеждания период данните за средната работна заплата (СРЗ) показват, че нейният ръст в частния сектор (15,4 %) е надхвърлил този в обществения сектор (14%). Общо за икономиката, средната работна заплата се е повишила с 15,1 % в номинално изражение и успя да компенсира нарастването на потребителските цени в страната, като реалният ръст на показателя се запази положителен от 4,8 % (дефлиран с ХИПЦ).

От последното тримесечие на 2022 г. в страната е налице тенденция към намаление на годишния темп на инфлацията. Той се сви до 5,0 % според ХИПЦ в края на 2023 г., при 14,3 % в края на предходната година, а средногодишната инфлация бе 8,6 %. Забавянето на инфлационните процеси в страната се дължи в най-голяма степен на тенденцията на намаление на международните цени на суровините, както и на базов ефект от ускореното поскъпване през предходната година. Забавяне на поскъпването през годината бе отчетено при почти всички основни компоненти на ХИПЦ, като най-съществено то бе при храни и безалкохолни напитки, а водещи за това бяха преработените храни. Единствено групата алкохол и тютюневи изделия имаше ускорение, което се дължеше на въведените по-високи акцизни ставки при цигарите от март 2023 г. С най-висок положителен принос за формиране на инфлацията към декември бяха услугите, следвани от храните и неенергийните промишлени стоки. Базисната инфлация (услуги и неенергийни промишлени стоки) също продължи да се забавя до 5.4% на годишна база в края на годината, като все още остава на относително високо ниво под влияние на вторичните ефекти от повишението на разходите за труд в икономиката и силното потребителско търсене.

Външната позиция на страната остана устойчива. В периода януари-ноември салдото по текущата сметка достигна излишък от 0,7 % от прогнозния БВП спрямо дефицит година по-рано, подкрепено от по-благоприятен баланс при търговията със стоки и с услуги. Вносът и износът на стоки се понижаваха на годишна база от месец март, повлияни както от спада на цените на международните пазари, така и от по-малкото търгувани количества. Понижението при вноса (10,3 %) изпревари това при износа (8%) и формира по-малък търговски дефицит спрямо предходната година. Излишъкът в търговията с услуги нарасна, подкрепен от растеж на износа на туристически (17 %), комуникационни (16,7 %) и професионални и консултантски услуги (26,3%).

Брутните международни валутни резерви на страната продължиха да осигуряват стабилното функциониране на Паричния съвет, като пазарната им стойност към края на 2023 г. възлезе на 41,9 млрд. евро. Годишният растеж на кредита за частния сектор следваше предимно низходяща тенденция в периода януари-август, когато достигна най-ниската си стойност за годината от 10,8 %. През оставащите месеци от 2023 г. темпът му се ускори и в края на декември достигна 12 %, отбелязвайки по този начин понижение спрямо ръста от 12,7 % в края на 2022 г. За търсенето на кредити през годината допринесоха в по-голяма степен домакинствата, които ускориха нарастването си спрямо предходната година, докато при нефинансовите предприятия беше налице забавяне. Към края на декември кредитите за домакинства се увеличиха с 15,9 % спрямо година по-рано. Потребителските кредити се увеличиха с 12,3 % спрямо края на 2022 г., а темпът на растеж на жилищните кредити се ускори до 20,5 %. По-високото търсене на кредити от страна на домакинствата, освен с все още ниските лихвени проценти и нарастващите цени на жилищата, се обуславяше и от положителната динамика на пазара на труда и положителния реален ръст на заплатите. Годишният растеж на кредитите за нефинансови предприятия в края на декември се понижи до 6,9 % при 10,4 % в края на 2022 г., като забавянето може да се свърже с пониженото търсене на оборотни ресурси от фирмите.

**Бюджетна позиция**

Фискалната рамка към внесения в НС в началото на юли 2023 г. законопроект за държавния бюджет за 2023 г. (РМС №459/05.07.2023 г.) бе изготвена при допускане индикативният размер на салдото по КФП да възлезе на дефицит от 2,5 % от прогнозния БВП, а на сектор „Държавно управление“ - дефицит от 3,0 % от прогнозния БВП.

С мотивите към законопроекта за държавния бюджет за 2024 г. индикативната цел за бюджетното салдо по КФП бе променена, отчитайки рисковете вторият транш по Плана за възстановяване и развитие да бъде отложен за 2024 г. В очакваното изпълнение за 2023 г. в доклада към Актуализираната средносрочна бюджетна прогноза за периода 2024-2026 г. бе заложено при допускане за такова забавяне индикативният размер на дефицита по КФП за 2023 г. да възлезе на 5,8 млрд. лв. (3 % от прогнозния БВП).

Предварителните прогнози на Министерството на финансите очертават дефицитът на сектор „Държавно управление“ за 2023 г. (ЕСС 2010) да бъде в размер на около 2,2 % от БВП, което е в рамките на критериите на Пакта за стабилност и растеж и дава стабилна перспектива при оценката за конвергенция в доклада на ЕК и ЕЦБ в хода на процеса на присъединяване на България към Еврозоната.

На база на данните от месечните отчети за касовото изпълнение на бюджетите на първостепенните разпоредители с бюджет салдото по консолидираната фискална програма за 2023 г. е отрицателно в размер на 5 619,4 млн. лв. (2,9 % от прогнозния БВП) и се формира от дефицит по националния бюджет в размер на 5 398,5 млн. лв. и по европейските средства в размер на 220,9 млн. лв. Бюджетното салдо по КФП за годината на касова основа съответства на предвидения ограничител във фискалното правило по чл. 27, ал. 4 от ЗПФ.

Заложените в ЗДБРБ за 2023 г. ограничители по отношение на държавния дълг са спазени. В номинално изражение държавният дълг към края на 2023 г. възлиза на 40,5 млрд. лв. (21,2 % от прогнозния БВП).

**Основни акценти във връзка с текущото наблюдение на изпълнението на консолидираната фискална програма за 2023 г.**

***Политическа нестабилност и късно приемане на законопроекта за държавния бюджет едва в средата на годината***

Политическата нестабилност и невъзможността за сформиране на редовно правителство в края на 2022 г., както и решението на действащото в този период служебно правителство за отлагане на внасянето на законопроекта за бюджета за 2023 г. за след провеждането на нови парламентарни избори през пролетта наложиха в края на 2022 г. в Народното събрание да бъде внесено законодателно предложение за уреждане временно на някои бюджетни отношения, в резултат на което на 23 декември 2022 г. беше приет Закон за прилагане на разпоредби на Закона за държавния бюджет на Република България за 2022 г., Закона за бюджета на държавното обществено осигуряване за 2022 г. и Закона за бюджета на Националната здравноосигурителна каса за 2022 г., или т. нар. „удължителен закон“ (обн., ДВ, бр. 104 от 30.12.2022 г.; изм. и доп. бр. 53 от 2023 г.).

В резултат календарната 2023 г. започна при липса на приет от Народното събрание бюджет за годината, съответно с прилагане на чл. 87, ал. 1 на Закона за публичните финанси (ЗПФ) и при действието разпоредбите на удължителен закон. В края на месец април 2023 г. служебното правителство изготви и одобри проект на ЗДБРБ за 2023 г. и проект на АСБП за периода 2023 г. – 2025 г. (РМС №331/28.04.2023 г.), които обаче не намериха подкрепа в Народното събрание и не бяха приети. Основната причина за това бе фискалната рамка в законопроекта, която предвиждаше дефицит по КФП, който значително надвишаваше допустимите референтни стойности по чл. 27, ал. 4 на ЗПФ, съответно дефицитът на сектор „Държавно управление“ също бе значително по-голям от референтната стойност от 3 на сто от БВП в Пакта за стабилност и растеж. Това изискваше и значително по-високи тавани по отношение на новия държавен дълг, който може да бъде поет за финансиране на дефицита за 2023 г. и в средносрочен план.

В началото на юни 2023 г., с подкрепата на двете водещи политически формации в Народното събрание, бе сформирано ново редовно правителство, което постави във фокуса на своята политика максимално бързото приемане на законопроекта за държавния бюджет за настоящата година при спазване на ангажиментите на страната в контекста на присъединяването към Еврозоната. Разчетите по проекта на ЗДБРБ за 2023 г. и АСБП за периода 2023-2025 г. (РМС №459/05.07.2023 г.) бяха разработени при съобразяване с индикаторите и допусканията на пролетната макроикономическа прогноза на МФ за развитието на националната икономика и оценките за ефекта върху основните показатели на КФП от политиките, предопределящи приходите и разходите. Във фискалната рамка бяха отразени, от една страна, нови мерки за повишаване на събираемостта на приходите от приходните администрации и допълнителни мерки по приходите при допускания да не се увеличават данъците, и от друга, свиване на разходите на база на преглед на капиталовата програма и разходите за издръжка на администрациите по държавния бюджет и с оглед да не се ограничават социалните плащания като се осигури предвиденото увеличение на пенсиите през 2023 година. По отношение на бюджетното салдо е заложен дефицит на начислена основа в рамките на Маастрихтските критерии за гарантиране на устойчивост на публичните финанси.

***Фискални развития***

Фискалните развития през 2023 г. бяха доминирани от множество фактори, влияещи разнопосочно върху бюджетните показатели. Върху фиска продължиха да оказват влияние волатилните цени на международните пазари на суровини и енергоносители, нарушените вериги за доставка и наложените санкции поради войната в Украйна. Ситуацията през 2023 година обаче е значително променена – за разлика от шоковото нарастване на цената на енергоносителите и в частност на нефта и природния газ на международните пазари непосредствено след избухването на войната, през първите седем месеца на 2023 година се наблюдаваше значително поевтиняване и завръщане на цените до предвоенните им нива при много от енергоносителите и суровините, което съответно се отрази и върху приходите при облагането при внос и върху данъчната основа при сделки в страната и при вътреобщностни придобивания. Подобна е и тенденцията при цените на природния газ и електрическата енергия на регионалните борси.

Приходите, помощите и даренията по КФП към декември 2023 г. са в размер на 67,1 млрд. лв. и нарастват номинално с 2,3 млрд. лв. спрямо отчетените за 2022 г., за което основен принос имат данъчните приходи. Приходите, помощите и даренията по КФП са по-ниски от планираните с разчетите към ЗДБРБ за 2023 г. главно поради забавянето на вторият транш за България по Плана за възстановяване и устойчивост, който се очаква да постъпи през 2024 година.

Параметрите по изпълнението на приходите по КФП при основните данъци и осигурителни вноски са добри, като данъчните приходи нарастват номинално с 11,8 на сто (5,5 млрд. лв.) спрямо 2022 г. Постъпленията в групата са в размер на 52,3 млрд. лв., като съпоставено с плана за годината повечето данъци и осигурителни вноски отчитат превишение на разчетите към ЗДБРБ за 2023 г., с изключение на приходите от ДДС от внос и в по-малка степен от корпоративните данъци и мита. Поради забавянето при тези данъци общите приходи в групата на данъчно-осигурителните приходи представляват 98,4 на сто от разчета за годината. Най-осезаемо забавяне спрямо годишния план има при приходите от ДДС от внос, където негативно влияние върху динамиката на приходите от този данък продължават да оказват средните борсови цени (в долари) на суровините, които формират основна част от вноса от трети страни. Разглеждайки декларирания ДДС при внос по групи стоки, съобразно Класификатора на широките икономически категории (BEC), през 2023 г. се наблюдава понижение при всички групи стоки. Върху постъпленията от ДДС от внос влияние оказва и възможността за отложено начисляване на ДДС от вносител при внос на стоки от трети страни, в съответствие с разпоредбата на чл. 167а от Закона за данък върху добавената стойност. Поради тези фактори постъпленията в частта на косвените данъци останаха с около 650 млн. лв. под заложените с разчетите по ЗДБРБ за 2023 г., като постъпленията в групата представляват 97,2 на сто от плана за годината. При преките данъци се отчита преизпълнение на разчетите при данъците върху доходите на физическите лица, което компенсира частично неизпълнението на разчетите за приходите от корпоративни данъци, с което приходите в групата са с около 418 млн. лв. по-ниски от разчетените със ЗДБРБ за 2023 г., или 96,4 на сто изпълнение на плана за годината. Приходите от осигурителни вноски също отчитат минимално превишение на плана за годината (101,0 на сто), докато при другите данъци се отчита преизпълнение на плана за годината (102,6 на сто), основно поради удължения срок за внасяне на целеви вноски по бюджета на Фонд „Сигурност на електроенергийната система“ от производителите на електрическа енергия и други мерки в данъчната политика.

Неданъчните приходи са в размер на 10,9 млрд. лв. (97,8 на сто изпълнение на разчета към ЗДБРБ за 2023 г.) и се формират основно от приходи от държавни, общински и съдебни такси, приходи и доходи от собственост, вкл. вноски от приходи от държавни и общински предприятия, приходи от концесии, приходи от продажба на квоти за емисии на парникови газове и други. При съпоставката на постъпленията в частта на неданъчните приходи с отчетените за 2022 г. (12 млрд. лв.) следва да се отчете ефекта от действието на различна нормативна база за част от постъпленията през двете години. За периода юли – декември 2022 г. в изпълнение на разпоредбата на §24 от ПЗР на ЗДБРБ за 2022 г. в частта на неданъчните приходи по бюджета на ФСЕС постъпиха целеви вноски в размер на 3,2 млрд. лв., с които се финансира изплащането на компенсации към небитовите крайни клиенти на електрическа енергия по §23 от ПЗР на ЗДБРБ за 2022 г. отчетени в разходите за субсидии за нефинансови предприятия. Към края на декември 2022 г. постъпленията, респективно разходите, бяха в размер на 3,2 млрд. лв. Поради това, при съпоставката на 2023 г. с предходната година в частта на неданъчните приходи и разходите за субсидии за нефинансови предприятия следва да се отчете базов ефект от действащото законодателство през 2022 г. и 2023 г.

Постъпленията в частта на помощите и даренията са по-ниски от разчетените със ЗДБРБ за 2023 г. с 1,3 млрд. лв., което се дължи на изместването на второто плащане по Плана за възстановяване и устойчивост за 2024 г.

При разходите се отчита по-слабо от планираното усвояване на разходите, основно по държавния бюджет, като следва да се отбележи, че то се дължи на по-ниско усвояване на текущите разходи (основно разходи за субсидии, издръжка и други), докато капиталовите разходи и капиталовите трансфери надвишават разчета за годината. Значителен ръст на разходите съпоставено с предходната година (повече от 60 на сто) се отчита по сметките за средства от ЕС, което е свързано с по-високите разходи във връзка с приключването на проектите за програмния период 2014-2020 г. Съгласно чл.65 от Регламент (ЕС) № 1303/2013 на Европейския парламент и Съвета (Регламента) крайният срок, в който бенефициентите по оперативните програми, финансирани от Европейските структурни и инвестиционни фондове за програмния период 2014-2020, можеха да извършат разходите по изпълняваните от тях проекти бе 31.12.2023 г. Това е и причина за извършване на значителен обем разплащания през втората половина на 2023 г. и особено в края 2023 г. С цел усвояване на средства по програмите и успешно приключване на проектите бенефициентите положиха огромни усилия да бъдат своевременно извършени всички разходи по изпълняваните от тях проекти, а Управляващите органи да верифицират и предоставят (разплатят) договорената безвъзмездна финансова подкрепа към бенефициентите. Именно високият ръст на капиталовите разходи по сметките за средства от ЕС, подкрепен и от нарастването на инвестиционните разходи по държавния бюджет и бюджетите на общините, е причината за значителния ръст при капиталовите разходи на консолидирано ниво спрямо предходната година от над 60 на сто.

Разходите по КФП (вкл. вноската на Република България в бюджета на ЕС) за 2023 г. са в размер на 72,7 млрд. лв., което представлява 98,1 % от планираните с разчетите към ЗДБРБ за 2023 г. При отделните елементи на разходите забавяне при усвояването на разчетите се отчита при разходите за издръжка, разходите за субсидии за нефинансови предприятия и други. За разлика от 2022 г., когато високите цени на електрическата енергия, търгувана извън регулирания пазар и одобрените програми за изплащане на компенсации към бизнеса доведоха до значително увеличение на изплатените субсидии за нефинансови предприятия, през по-голямата част на 2023 г. цените на електрическата енергия на сегмента ден напред на Българската независима енергийна борса остана под законово регламентирания праг от 200 лева на мегават час за изплащане на компенсации, което доведе до значително свиване на разходите за субсидии. Освен това бяха отчетени и по-ниски от планираните разходи за издръжка в редица разпоредители с бюджет по държавния бюджет, с което салдото по държавния бюджет отчете подобрение спрямо заложеното в ЗДБРБ за 2023 г.

# Информация за разходите за хуманитарна помощ, както и за справяне с последствията във връзка с военните действия в Украйна

Отчетените от ПРБ разходи към 31.12.2023 г. по бюджетите им за финансиране на дейности по оказване на незабавна хуманитарна помощ на живеещите в Украйна български граждани и българи с украинско гражданство, включително при необходимост от евакуация, за предоставяне на хуманитарна помощ за Украйна, както и за извършване на разходи за справяне с последствията от военните действия срещу Украйна са в размер на 488,1 млн. лв. за сметка на националния бюджет и 27,6 млн. лв. за сметка на средства от ЕС. По бюджетите на общините отчетените разходи са в размер на 1,4 млн. лв., като това основно са разходи за справяне с последствията от военните действия срещу Украйна.

***По програми за хуманитарна помощ за лица, търсещи временна закрила***

Разходите за хуманитарна помощ и за справяне с последствията от военните действия в Украйна към 31.12.2023 г. по „Програма за хуманитарно подпомагане на разселени лица от Украйна с предоставена временна закрила в Република България“ възлизат в размер на **56,2 млн.** лв. като от тях: с ПМС № 484/ 2022 г. са одобрени допълнителни разходи по бюджета на Министерството на туризма за 2022 г. в размер на 37,6 млн. лв., с ПМС № 161/ 2023 г. са одобрени допълнителни разходи по бюджета на Министерството на туризма за 2023 г. в размер на 6,1 млн. лв. и с ПМС № 247/ 2023 г. са одобрени допълнителни разходи по бюджета на Министерството на туризма за 2023 г. в размер на 11,8 млн. лв. за изпълнение на Програмата за хуманитарно подпомагане на разселени лица от Украйна с предоставена временна закрила в Република България.

Изплатените средства по държавната помощ ***„Помощ в подкрепа на ликвидността на земеделски стопани за преодоляване на негативното икономическо въздействие на руската агресия срещу Украйна“,*** разработена при спазване на правилата на Временната рамка за мерки за държавна помощ при кризи в подкрепа на икономиката след агресията на Русия срещу Украйна, са в общ размер на **426,2** млн. лв., в т.ч.:

* „Помощ в подкрепа на ликвидността на земеделски стопани за преодоляване на негативното икономическо въздействие на руската агресия срещу Украйна“ за 2022 г. – 0,36 млн. лв., одобрени с Решение на Управителния съвет на ДФЗ /Протокол № 206 от 13.01.2023/. Изплатените средства към 31.12.2023 г. са 0,35 млн. лв.
* „Помощ в подкрепа на ликвидността на земеделски стопани за преодоляване на негативното икономическо въздействие на руската агресия срещу Украйна“ за 2023 г. - 426 млн. лв., одобрени с РМС № 173/ 2023 г., ПМС №108/ 2023 г. и Решение на Управителния съвет на ДФЗ /Протокол № 209 от 27.03.2023 г./, ПМС №125/ 2023 г., ПМС № 155/ 2023 г. и Решение на Управителния съвет на ДФЗ /Протокол № 218 от 26.09.2023 г./. Изплатените средства към 31.12.2023 г. са 425,8 млн. лв.

***Извънредно временно подпомагане за малки и средни предприятия, засегнати от последиците от руското нашествие в Украйна.*** В изпълнение на Наредба № 2 от 28.02.2023 г. на Министерство на земеделието и храните, за прилагане на чл. 39в от Регламент (ЕС) № 1305/2013 г. са изплатени 16,8 млн. лв. за сметка на средствата от Европейския съюз на Държавния фонд „Земеделие“.

***В областта на социалната закрила*** - в рамките на действащата нормативна уредба в областта на системата на социалното подпомагане, пристигащите в страната лица със статут на временна закрила, за които след оценка на всеки конкретен случай се констатира, че се нуждаят от подкрепа за задоволяване на основните жизнени потребности, имат право на социални помощи и защита, в т. ч. и хора с увреждания. Наред с това, пристигащите от Украйна имат право да работят у нас без разрешение за достъп до пазара на труда, както и да ползват облекчени процедури за достъп до българския пазар на труда.

Към 31.12.2023 г. Министерството на труда и социалната политика отчита разходи в размер на 1,5 млн. лв. на сметка на бюджета и 10,8 млн. лв. средства от ЕС. За периода 01.01.2023 г. до 31.12.2023 г. са отчетени общо 1,5 млн. лв. социални разходи за отпуснати еднократни помощи по реда на чл. 16 от Правилника за прилагане на Закона за социално подпомагане (ППЗСП) на разселени от Украйна лица с предоставена временна закрила, до петкратния размер на гарантирания минимален доход (375 лв.). През 2023 г. са изплатени еднократни помощи на 4 076 лица с предоставена временна закрила.

Отчетените средства в размер на 3,9 млн. лв. за социални разходи за ваучери с номинал 100 лв. по операция BG05FMOP001-6.001 – „Предоставяне на ваучери за осигуряване на храни и стоки от първа необходимост за разселени лица от Украйна“ по Оперативна програма храни и/или основно материално подпомагане от Фонд за подпомагане на най-нуждаещите се лица с финансиране по линията на REACT-EU. За периода от 01.01.2023 г. до 31.12.2023 г. са реализирани общо 39 455 ваучера.

Проект „Солидарност“ - изплатените средства през 2023 г. за предоставени субсидии в размер на 6,8 млн. лв. включват минимална помощ по смисъла на Регламент (ЕС) № 1407/2013 г. и интеграционна добавка за настаняване на лица, украински граждани. Възнагражденията на 6 248 украински граждани възлизат на стойност 4,6 млн. лв. От интеграционната добавка в размер на 1,7 млн. лв. са се възползвали 4 181 украински граждани. Възнагражденията на 1 231 ментори са в размер на 0,5 млн. лв. От стартирането на проекта през 2022 г. до 31.12.2023 г. по проект „Солидарност” са постъпили 1 510 броя заявления от работодатели за разкриване на 11 155 работни места. Подписани са общо 934 броя договори за осигуряване на заетост по проекта на обща стойност 15,1 млн. лв., от които 198 договора са прекратени. Стойността на изплатените средства по приключилите договори от началото на проекта до момента е 11,1 млн. лв.

Най-много работни места са заявени в секторите: „Хотелиерство и ресторантьорство“, „Транспорт, складиране и пощи“, „Търговия на дребно, без търговия на автомобили и мотоциклети“.

# Мерки в частта на приходите относно социално-икономическите последици, свързани с енергийната криза и инфлационния натиск и информация за разходите по програмите за компенсиране на разходите на небитови крайни клиенти за електрическа енергия и на операторите на електропреносната и електроразпределителните мрежи за закупуване на количества електрическа енергия, потребена за технологични разходи

Някои от приетите със Закона за изменение и допълнение на ЗДБРБ за 2022 г. мерки за смекчаване на инфлационния натиск, като нулева ставка на ДДС за доставките на хляб и брашно, запазват действието си и през 2023 г., като мярката е удължена до 30 юни 2024 г. (§ 22 от ЗИД на ЗДДС - ДВ, бр. 106 от 2023 г.), докато при мярката, свързана с освобождаване от акциз на електроенергия, природен газ и втечнен нефтен газ (LPG), срокът на действие беше съкратен от 30.06.2025 г. на 31.07.2023 година. В срок до 01.07.2023 г. се прилагаше и намалената ставка на ДДС от 9 % за доставки на природен газ и централно отопление с място на изпълнение на територията на страната, при внос и при облагаеми сделки в страната и вътреобщностни придобивания.

От началото на 2023 година се повиши и прагът за регистрация по ЗДДС от 50 на 100 хил. лв., като тази мярка е оценена на 110,0 млн. лв. по-малко данъчни приходи.

През 2023 г. продължи действието на въведената временна солидарна вноска, която следва да се внася за генерираните свръхпечалби от дружествата и местата на стопанска дейност от Съюза, извършващи дейност в отраслите на суровия нефт, природния газ, въглищата и нефтопреработването. Мярката е регламентирана в ЗКПО (§ 9 от ПРЗ на ЗКПО в сила от 8.10.2022 г. – ДВ, бр. 99 от 2022 г.). Вноската се определя и внася за данъчните печалби за 2022 г. и за 2023 година. С приетите промени (ДВ, бр. 86 от 2023 г., в сила от 13.10.2023 г.), ставката на тази вноска е повишена от 33 на 50 на сто върху основата за определяне на временната солидарна вноска.

Към 31.12.2023 г. приходите във фонд „Сигурност на електроенергийната система“ отцелевите вноски по § 8, ал. 1, 3, 4 и 5 от Закона за прилагане на разпоредби на Закона за държавния бюджет на Република България за 2022 г., Закона за бюджета на държавното обществено осигуряване за 2022 г. и Закона за бюджета на Националната здравноосигурителна каса за 2022 г. (от 01.12.2022 г. до 30.06.2023 г.) и по § 3, ал. 1, 3, 4 и 5 от ПЗР на ЗДБРБ за 2023 г. (от 01.07.2023 г. до 31.12.2023 г.) предназначени за покриване на разходи по одобрени от МС програми за компенсиране високите цени на енергията са в размер на 949,2 млн. лв. Изпълнението им спрямо включените в КФП 692,5 млн. лв. е 137,07 %, а спрямо достигнатите по уточнен план (УП) 952,2 млн. лв. 99,68 %.

През 2023 г. за компенсиране високите цени на енергията по одобрени от МС програми (с РМС № 534 и РМС № 710 от 2022 г. и с РМС № 104 и РМС № 688 от 2023 г.), по-точно за компенсиране разходите на небитови крайни клиенти за електрическа енергия и на операторите на електропреносната и на електроразпределителните мрежи за закупуване на количествата електрическа енергия, потребена за технологични разходи са изразходвани 588,8 млн. лв.

# Информация за ефектите в приходите и разходите от мерките за борба с COVID-19 и преодоляване на социално-икономическите последствия от пандемията

***Мерки в частта на приходите***

Приетите през предходните години мерки, свързани с прилагане на намалена ставка за ДДС на определени стоки и услуги от 20 % на 9 %, и увеличаване на размера на данъчните облекчения за деца (чл. 22в и чл. 22г от ЗДДФЛ) се прилагат и през 2023 г. Намалената ставка за доставки на ресторантьорски и кетъринг услуги, за доставки на обща туристическа услуга и за доставка на услуга за използване на спортни съоръжения запази действието си и през 2023 година. Срокът на действие на намалената ставка за посочените доставки беше удължен до 31.12.2024 година. От 1 януари 2023 г. намалените данъчни ставки на ДДС в размер на 9 % за доставка на книги, на храна, подходяща за бебета или за малки деца и на бебешките пелени и подобни хигиенни артикули са променени на мерки с постоянен характер.

Извън мерките, целящи преодоляване на последствията от пандемията и енергийната криза, в сила от 1.03.2023 г. е въведен акцизен календар за поетапно увеличаване на ставките на тютюна и тютюневите изделия за период от четири години. С измененията в ЗАДС (съгласно т.2 на § 31 от ПЗР на ЗИД на ДОПК, изм., обн. ДВ, бр. 100 от 2022 г., в сила от 1.03.2023 г.) е въведена и дефиниция за „течност за електронна цигара, съдържаща никотин", като същата става част от тютюневите изделия (нов чл. 12б от ЗАДС). Приета е нова разпоредба в ЗАДС (Изм. – ДВ, бр. 66 от 2023 г., в сила от 1.08.2023 г.) за включване на течностите за електронни цигари, независимо дали съдържа никотин, и заместителите на тютюна, съдържащи никотин, в обхвата на акцизните стоки.В сила от 1.08.2023 г. е въведен акцизен календар за поетапно увеличаване на ставките на нововъведените акцизни стоки.

***Мерки в частта на разходите***

В касовите отчети на първостепенните разпоредители с бюджет, вкл. общините по линия на националния бюджет към 31.12.2023 г. са отчетени **160,6 млн. лв.** разходи за мерки за борба с COVID-19 и преодоляване на социално-икономическите последствия от пандемията.

В частта на **мерките за подкрепа на домакинствата** са изразходвани **126,7 млн. лв.** от националния бюджет. С най-голям дял са отчетените разходи от Министерството на здравеопазването в размер на 122,9 млн. лв. за закупуване на ваксини и лекарствени продукти (Veklury (Ремдесивир), Regkirona 60mg/ml, Kineret (Кинерет), Molnupiravir и др.).

Към 31.12.2023 г. по **мерки в подкрепа на бизнеса** са отчетени (-0,3 млн. лв.), които са компенсирана разлика между изплатената през 2023 г. безвъзмездна финансова помощ и възстановени суми, представляващи неправомерно получени средства.

**За** **мерки за органите на държавното управление, натоварени с дейности по овладяване на пандемията и последствията от COVID-19** от националния бюджет през 2023 г. са предоставени общо **34,2** **млн. лв.** С най-голям дял от 25,0 млн. лв. са разходите за подкрепа на персонала на първа линия, пряко ангажиран с дейности по предотвратяване разпространението на COVID-19. От общините за противоепидемични мерки са изразходени средства в размер на 7,1 млн. лева.

# Основни показатели по консолидираната фискална програма[[1]](#footnote-2) за 2023 г.

**Постъпилите приходи, помощи и дарения по** **КФП за 2023 г.** представляват **35,1 % от прогнозния БВП.** За сравнениепрез предходната година приходите и помощитеса **38,6 % от БВП.** Следва да се отбележи, че през предходната 2022 г. има приходи с еднократен извънреден характер.

|  |
| --- |
|  |

\*В частта на преките данъци са включени и други данъци

**Разходите по КФП за 2023 г.** (включително вноската на Република България в общия бюджет на ЕС)представляват **38,0 % от прогнозния БВП** и отбелязват намаление с 1,4 пр. п. спрямо отчетените за 2022 г. (39,4 % от БВП). Необходимо е да се отбележи, че и в частта на разходите през предходната 2022 г. има извършени разходи, които са с еднократен извънреден характер.

\* Вкл. нетния прираст на държавния резерв

Изпълнението на основните показатели по консолидираната фискална програма за 2023 г. е представено в следната таблица:

***Таблица[[2]](#footnote-3) №1 (млн. лв.)***

|  |  |  |  |
| --- | --- | --- | --- |
| **ПОКАЗАТЕЛ** | **Разчет 2023 г.[[3]](#footnote-4)** | **Отчет към 31.12.2023 г.** | **Изпълнение** |
|  **КФП** |  **КФП** | **Национален бюджет** | **Европейски средства** | **спрямо разчет** |
| к.1 | к.2 | к.3=к.4+к.5 | к.4 | к.5 | к.6=к.3:к.2 |
| **ПРИХОДИ, ПОМОЩИ И ДАРЕНИЯ** | **69 471,8** | **67 057,9** | **63 370,2** | **3 687,7** | **96,5%** |
|  Данъчни приходи | 53 166,0 | 52 324,2 | 52 324,2 |  | 98,4% |
|  Неданъчни приходи | 11 152,2 | 10 903,6 | 10 913,8 | -10,2 | 97,8% |
|  Помощи и дарения | 5 153,6 | 3 830,1 | 132,2 | 3 697,9 | 74,3% |
| **РАЗХОДИ И ВНОСКА ЗА ОБЩИЯ БЮДЖЕТ НА ЕС** | **74 051,8** | **72 677,3** | **67 407,9** | **5 269,3** | **98,1%** |
|  Нелихвени | 70 848,8 | 69 996,7 | 64 727,4 | 5 269,3 | 98,8% |
|  Текущи | 62 694,2 | 60 729,8 | 58 595,5 | 2 134,3 | 96,9% |
|  Предоставени тек. и капит. трансфери за чужбина | 20,7 | 64,2 | 23,0 | 41,2 | 310,1% |
|  Капиталови | 8 133,9 | 9 202,7 | 6 108,8 | 3 093,9 | 113,1% |
|  в т.ч. нетен прираст на държавния резерв | 31,3 | 83,3 | 83,3 |  | 266,4% |
|  Лихвени | 823,8 | 830,8 | 830,7 | 0,03 | 100,8% |
|  Резерв за неотложни и непредвидени разходи | 336,8 |  |  |  |   |
|  Вноска за общия бюджет на ЕС | 2 042,4 | 1 849,9 | 1 849,9 |  | 90,6% |
| Трансфери - нето |  |  | -1 360,7 | 1 360,7 |  |
| **БЮДЖЕТНО САЛДО** | **-4 580,0** | **-5 619,4** | **-5 398,5** | **-220,9** |  |

* + **Приходите, помощите и даренията по консолидираната фискална програма** (КФП) за2023 г. са в размер на **67 057,9 млн. лв**., **което представлява 96,5 % от разчетите към ЗДБРБ за 2023 г., при 64 788,7 млн. лв. за 2022 г. или ръст от 2 269,1 млн. лв.** Основен принос за този ръст имат данъчните приходи. Приходите по КФП са по-ниски от планираните с разчетите към ЗДБРБ за 2023 г. основно поради забавянето на вторият транш за България по Плана за възстановяване и устойчивост, който се очаква да постъпи през 2024 г. В частта на данъчните приходи превишение на годишните разчети се отчита при повечето данъци и осигурителни вноски, с изключение на приходите от ДДС от внос, мита и корпоративни данъци. Приходите от ДДС от внос и мита бяха негативно засегнати от текущата конюнктура на цените на суровия петрол, внесен за преработка, курсът на щатския долар, както и намалелите количества на внесените стоки, пораждащи ДДС, в т.ч. на суровия петрол. Въпреки че приходите от ДДС при сделки в страната и вътреобщностни придобивания отчетоха силно възстановяване през втората половина на годината, те не можаха да компенсират изоставането при ДДС от внос и нетните постъпления от ДДС за годината останаха под годишните разчети.

Общата сумана ***данъчните постъпления*** (вкл. приходите от осигурителни вноски) е в размер на ***52 324,2 млн. лв.,*** което представлява 98,4 % от разчетените за годината.Постъпленията от данъци и осигурителни вноски нарастват с 5 541,2 млн. лв. (11,8 %) спрямо отчетените за предходната година, като формират 78,0 % от общите постъпления по КФП. В частта на данъчните приходи по КФП, при съпоставка с предходната година, постъпленията от преки данъци нарастват с 12,9 % (1 282,4 млн. лв.), социално и здравноосигурителни вноски нарастват с 13,8 % (1 889,8 млн. лв.), други данъци[[4]](#footnote-5) нарастват със 73,1 % (1 154,7 млн. лв.) и косвените данъци отчитат ръст от 5,6 % (1 214,3 млн. лв.). За отчетеното подобрение при косвените данъци основен принос имат приходите от акцизи и от ДДС от сделки в страната и вътреобщностни придобивания (ВОП), като подобрението от предходните месеци продължи и през декември. Изпълнението на ДДС от страната и ВОП спрямо разчетите по ЗДБРБ за 2023 г. е 100 %. Изоставането при ДДС от внос от първото полугодие на 2023 г. не беше изцяло компенсирано.

Приходите в частта на *преките данъци* възлизат на 11 206,2 млн. лв., което представлява 96,4 % от разчета за 2023 г. Приходите от *косвени данъци* са в размер на 22 755,8 млн. лв., което представлява 97,2 % от предвидените в ЗДБРБ за 2023 г. Постъпленията от *други данъци* (включват други данъци по ЗКПО, имуществени и др. данъци) са в размер на 2 734,7 млн. лв. (в т. ч. 949,2 млн. лв. целеви вноски във Фонд "Сигурност на електроенергийната система"), което представлява 102,6 % спрямо годишния разчет. Приходите от социални и здравноосигурителни вноски са в размер на 15 627,4 млн. лв. или 101,0 % спрямо разчета за 2023 година.

***Неданъчните приходи[[5]](#footnote-6)*** са в размер на ***10 903,6 млн. лв.,*** което представлява97,8 %отгодишните разчети и се формират основно от приходи от държавни, общински и съдебни такси, приходи и доходи от собственост, приходи от концесии, приходи от продажба на квоти за емисии на парникови газове и други. В частта на неданъчните приходи към края на декември 2023 г. са постъпили 1 554,3 млн. лв. приходи от дивидент за държавата от държавни предприятия.

Постъпленията от ***помощи*** ***и дарения*** от страната и чужбина (основно помощи от фондовете на ЕС) за 2023 г. са в размер на ***3 830,1 млн. лв.***, като се отчита спад с 2 175,3 млн. лв. спрямо 2022 г. При съпоставката с предходната година в частта на постъпленията от помощи и дарения следва да се има предвид постъпилия през месец декември 2022 г. първи транш по Плана за възстановяване и устойчивост, в размер на 2 677,4 млн. лева.

* **Разходите** по КФП (вкл. вноската на Република България в бюджета на ЕС) за 2023 г. възлизат на **72 677,3 млн. лв.,** което е 98,1 % от годишните разчети.В номинално изражение разходите нарастват спрямо 2022 г. с 6 565,0 млн. лв. (9,9 %). В отделните разходни показатели най-значително нарастване има при капиталовите разходи, социалните разходи, както и в частта на разходите за персонал. За разлика от предходни години, когато капиталовите разходи бяха значително по-ниски от заложените в разчетите към годишния закон за бюджета, през 2023 г. капиталовите разходи и капиталови трансфери надвишават плана за годината, основно поради нарастването на инвестиционните разходи по сметките за средства от ЕС поради сроковете за разплащане на проектите и програмите за програмния период 2014-2020 г., както и поради по-високите разходи по общинските бюджети и държавния бюджет, вкл. и поради финансирането на Инвестиционната програма за общински проекти. Съпоставено с 2022 г. капиталовите разходи нарастват номинално с 3 496,0 млн. лева.

***Нелихвените разходи*** към декември 2023 г. са в размер на 69 996,7 млн. лв., което представлява 98,8 % от годишния разчет. *Текущите нелихвени разходи* са в размер на 60 729,8 млн. лв. *Капиталовите разходи* (вкл. нетния прираст на държавния резерв) възлизат на 9 202,7 млн. лв. *Предоставените текущи и капиталови трансфери за чужбина* са в размер на 64,2 млн. лв. ***Лихвените плащания*** са в размер на 830,8 млн. лв. (100,8 % спрямо планираните за 2023 година).

Отчетените разходи по основните разходни групи за 2022 г. и 2023 г. са представени на следната графика:

\* Вкл. нетния прираст на държавния резерв

* **Частта от вноската на Република България в общия бюджет на ЕС**, изплатена към 31.12.2023 г. от централния бюджет, възлиза на **1 849,9 млн. лв.**, което е в изпълнение на действащото към момента законодателство в областта на собствените ресурси на ЕС.
* **Бюджетно салдо -** на база на данните от месечните отчети салдото по КФП за 2023 г. е дефицит в размер на 2,9 % от прогнозния БВП, като той се формира от дефицит в размер на 2,8 % от прогнозния БВП по националния бюджет и дефицит в размер на 0,1 % от прогнозния БВП по европейските средства. Салдото по КФП съответства на изискването на фискалното правило по смисъла на чл. 27, ал. 4 от Закона за публичните финанси. Предварителните данни сочат, че е постигнато подобрение спрямо заложеното целево ниво на индикативното салдо по КФП в очакваното изпълнение за 2023 г. към Актуализираната средносрочна бюджетна прогноза 2024-2026 г., което е дефицит в размер на 3% от прогнозния БВП.
* **Общият размер** **на касовите постъпления от ЕС** (от Структурните и Кохезионния фондове, от ЕЗФРСР и ЕФМДР, от средства за директни плащания към земеделските производители и плащания по пазарни мерки и др.) за 2023 г. е **5 561,1 млн. лв. Нетните постъпления от ЕС към 31.12.2023 г.** (касови постъпления от ЕС, намалени с вноската в общия бюджет на ЕС) са положителни в размер на **3 711,2 млн. лева**.
	+ - **Фискалният резерв[[6]](#footnote-7)** към 31.12.2023 г. е **13,4 млрд. лв**., в т.ч. 10,9 млрд. лв. депозити на фискалния резерв в БНБ и банки и 2,5 млрд. лв. вземания от фондовете на Европейския съюз за сертифицирани разходи, аванси и други.
1. **Изпълнение на държавния бюджет[[7]](#footnote-8) за 2023 г.**

Изпълнението на основните показатели по държавния бюджет, на база месечните отчети на първостепенните разпоредители с бюджет е, както следва:

**Таблица**[[8]](#footnote-9) **№1 (млн. лв.)**

|  |  |  |  |
| --- | --- | --- | --- |
| **ПОКАЗАТЕЛИ** | **ЗДБРБ 2023 г.** | **Отчет**  **2023 г.** | **Изпълнение спрямо ЗДБРБ 2023 г.** |
| **Общо приходи, помощи и дарения** | **40 810,6** | **39 786,3** | **97,5%** |
|  -Данъчни приходи | 35 559,4 | 34 351,0 | 96,6% |
|  Корпоративни данъци | 5 510,0 | 5 001,0 | 90,8% |
|  ДДФЛ | 6 100,0 | 6 189,8 | 101,5% |
|  ДДС | 17 005,0 | 16 225,8 | 95,4% |
|  Акцизи  | 5 939,0 | 6 148,0 | 103,5% |
|  Данък в/у застрахователните премии | 57,5 | 59,4 | 103,3% |
|  Мита и митнически такси | 405,0 | 322,7 | 79,7% |
|  Други данъци | 542,9 | 404,4 | 74,5% |
|  -Неданъчни приходи | 5 250,7 | 5 430,0 | 103,4% |
|  -Помощи и дарения | 0,5 | 5,3 |  |
|  **Разходи, трансфери и вноска в бюджета на ЕС** | **46 826,6** | **45 061,4** | **96,2%** |
|  ***-Нелихвени разходи*** | 21 336,8 | 18 785,5 | 88,0% |
|  Текущи  | 17 769,2 | 14 828,6 | 83,5% |
|  Предоставени тек. и капит. трансфери за чужбина | 20,7 | 21,4 | 103,4% |
|  Капиталови | 3 546,9 | 3 935,6 | 111,0% |
|  ***-Лихви*** | 784,1 | 782,2 | 99,8% |
|  По външни заеми | 667,2 | 665,0 | 99,7% |
|  По вътрешни заеми | 116,9 | 117,1 | 100,2% |
|  ***- Резерв за непредвидени и неотложни разходи***[[9]](#footnote-10) | 131,4 |  |   |
|  ***-Трансфери за др. бюджети – нето*** | 22 531,9 | 23 643,9 | 104,9% |
|  ***- Вноска в бюджета на ЕС*** | 2 042,4 | 1 849,9 | 90,6% |
| **Бюджетен баланс** | **-6 016,0** | **-5 275,2** |  |

* **Приходи по държавния бюджет**

Общият размер на **приходите, помощите и даренията по държавния бюджет** за 2023 г. е **39 786,3 млн. лв.**, което представлява 97,5 % изпълнение на разчетите по ЗДБРБ за 2023 година.

* **Данъчни приходи**

Размерът на **данъчните постъпления по държавния бюджет** за 2023 г. е **34 351,0 млн. лв**., което представлява 96,6 % изпълнение на годишните разчети. В сравнение с 2022 г. постъпленията в групата нарастват с 2 671,7 млн. лева (8,4 %).

* **Преки данъци**

Приходите в групата на **преките данъци** са в размер на**11 190,8 млн. лв**. или 96,4 % от планираните за годината, като съпоставени с предходната година постъпленията нарастват с 1 279,7 млн. лв. (12,9 %). Повишението се дължи основно на значително по-високите приходи от данъците върху доходите на физическите лица.

Приходите от ***корпоративни данъци*** за 2023г. са в размер на 5 001,0 млн. лв. или 90,8 % от годишния план. Сравнени с данните към месец декември на предходната година постъпленията нарастват с 408,4 млн. лв. (8,9 %). Ръстът в изпълнението на приходите от корпоративни данъци за 2023 г. е следствие основно на по-високите с 258,1 млн. лв. (117,9 %) приходи от корпоративен данък от финансови институции спрямо предходната година. Повишението на приходите от този вид данък е в резултат на реализираната през 2023 г. по-висока печалба в банковия сектор и отчита най-високите нива до момента, както в стойностно изражение, така и в процент спрямо предходен период.

Съпоставено с разчетите към ЗДБРБ за 2023 г. постъпилите приходи от корпоративни данъци остават по-ниски, което се дължи на по-амбициозните цели, които бяха заложени за годината. Данните към полугодието на 2023 г. показваха, че декларираните авансови вноски, съгласно чл. 87а от ЗКПО (в срок от 1 март до 15 април), които данъчно задължените лица правят въз основа на прогнозната данъчна печалба за текущата година, отбелязват ръст от 26,6 % (в т.ч. при месечните авансови вноски ръстът е 29,0 %, а при тримесечните - 14,2 %). Законът предвижда възможност за промяна на размера на авансовите вноски чрез подаване на декларация по чл. 88 от ЗКПО до 15 ноември на текущата година, в случаите когато данъчно задължените лица смятат, че авансовите вноски ще се отличават от дължимия годишен корпоративен данък. В следствие на това, към края на годината ръстът на декларирания общ размер на авансовите вноски е променен и значително се забавя (до 6,6 %) като е близо 4 пъти по-нисък от този към полугодието (при тримесечните авансови вноски се отчита намаление спрямо предходната година). Този спад определя и по-ниските постъпления от корпоративен данък за последните месеци на годината.

В тази група данъци са и приходите от данък върху дивидентите, ликвидационните дялове и доходите на местни и чуждестранни юридически лица, които са в размер на 92,3 млн. лв., като съпоставено с 2022 г. приходите намаляват с 1,8 млн. лв. (1,9 %). Постъпленията от данъци върху дивидентите, ликвидационните дялове и доходите на юридически лица зависят от състоянието на икономиката и осъществяващите се процеси по разпределение на фирмена собственост в страната.

Приходите от **данъци върху доходите на физически лица** са в размер на **6 189,8 млн. лв.** или 101,5 % спрямо заложените в разчета за годината. Тези приходи са с 871,3 млн. лв. повече или 16,4 % ръст спрямо предходната година.

Върху размера на данъчните постъпления от ДДФЛ основно влияние имат икономическата активност и развитието на пазара на труда, както и предприетите законодателни и административни мерки в областта на трудовото, социалното и данъчното законодателство. За повишаване на приходите от ДДФЛ влияние оказват и предприетите мерки за намаляване на недекларирания труд, мерките за повишаване на събираемостта на задължения за минали периоди и тематичните кампании за контрол, провеждани от НАП.

*По трудови правоотношения* приходите от данъка към декември 2023 г. са 5 049,7 млн. лв., 98,8 % от годишните разчети. Тези приходи нарастват с 691,6 млн. лв. (15,9 %) в сравнение с предходната година.

Нивото на заетостта и на безработицата в страната, както и високият номинален ръст на средната работна заплата през третото тримесечие на 2023 г. са едни от основните фактори за нарастването на данъчните приходи от трудови правоотношения.

Допълнително влияние за нарастване на данъчните постъпления оказва и приетото от правителството увеличение от 1 януари 2023 г. на минималната работна заплата за страната от 710 лв. на 780 лв. (9,9 %), както и увеличението на разходите за персонал в някои от бюджетните системи.

Ползването на облекченията за деца по чл. 22в и чл. 22г от ЗДДФЛ чрез подаване на декларация по образец при работодателя през месец декември 2022 г. и чрез подаване на годишната данъчна декларация за доходите, придобити през 2022 г., както и авансовото ползване при работодател за придобитите доходи през 2023 година, оказва въздействие в посока намаление върху приходите от трудови правоотношения през отчетната година.

*По извънтрудови правоотношения (свободни професии, граждански договори, еднолични търговци и др.)* приходите от данъка към декември 2023 г. са в размер на 464,9 млн. лв., което е 97,6 % от годишния разчет. За отчетния период са постъпили с 5,2 млн. лв. (1,1 %) повече приходи спрямо 2022 година. Основно влияние върху тези приходи оказват резултатите от годишните данъчни декларации по чл. 50 от ЗДДФЛ (дължим данък за довнасяне или надвнесен данък) и дължимите авансови вноски. Влияние върху приходите от тази група данъци за отчетния период оказва и ползването на данъчните облекчения за деца по чл. 22в и чл. 22г от ЗДДФЛ в увеличен размер за доходите, придобити през 2022 и 2023 година.

*Окончателен данък на местните и чуждестранни физически лица по чл. 37 и 38 от ЗДДФЛ* и *данък върху дивидентите и ликвидационните дялове на физически лица* - постъпленията от тези данъци са в размер на 675,1 млн. лв., 131,4 % спрямо годишния разчет. За отчетния период са постъпили със 176,0 млн. лв. (35,3 %) повече приходи спрямо предходната година. Ръстът на тази група данъци се дължи на по-високите приходи от данък върху дивидентите и ликвидационните дялове на физически лица (37,8 %), които са резултат, както от отчетените по-добри финансови резултати от нефинансовите предприятия през 2022 г., така и от предприетите законодателни и контролни мерки. Влияние върху изпълнението на приходите от данък върху дивидентите и ликвидационните дялове на местни и чуждестранни физически и юридически лица има предприетата комуникационна кампания и контролни действия от НАП от 2022 г. за проверка на касови наличности. Контролните действия са насочени приоритетно към лица, за които има информация за висока касова наличност (над 100 хил. лв.), и при които има риск от наличие на сделки, сключени при условия, водещи до отклонение от данъчно облагане или до наличието на скрито разпределение на печалбата по смисъла на § 1, т. 5 от Допълнителните разпоредби на ЗКПО. Скритото разпределение на печалбата се третира като дивидент, за който се внася 5 % данък върху разпределените суми. От 1.09.2023 г. в Закона за ограничаване на плащанията е приета разпоредба плащанията на територията на страната на дивиденти, със стойност равна на или надвишаваща 1000 лв., да се извършват само чрез превод или внасяне по платежна сметка, в резултат на което се очаква постъпленията от данъка върху дивидентите да нараснат.

Постъплениятаот *окончателния данък върху доходите от лихви по банкови сметки на местните физически лица* към 31.12.2023 г. са в размер на 0,1 млн. лв. (съгласно изменения в ЗДДФЛ данъкът върху доходите от лихви по банкови сметки е отменен, считано от 01.04.2022 година).

* **Косвени данъци**

Приходите от **косвени данъци** за 2023 г. са в размер на **22 755,8 млн. лв**. или 97,2 % от годишния разчет. Сравнени с данните за предходната година постъпленията нарастват с 1 214,3 млн. лв. (5,6 %).

**Приходите от ДДС** са в размер на **16 225,8** **млн. лв.**, което представлява 95,4 % от планираните със ЗДБРБ за 2023 година. Съпоставени с 2022 г., приходите от ДДС нарастват с 894,4 млн. лв. (5,8 %), в резултат на по-високите приходи от ДДС от сделки в страната и вътреобщностни придобивания.

Нетният размер на приходите от *ДДС от внос* към декември 2023 г. е 6 021,6 млн. лв., като намаляват с 16,8 % (1 212,2 млн. лв.) спрямо предходната година и представлява 88,6 % от годишните разчети за 2023 г. Влияние върху динамиката на приходите от ДДС при внос през периода оказват и средните борсови цени (в долари) на суровините, които формират основна част от вноса от трети страни. Разглеждайки декларирания ДДС при внос по групи стоки, съобразно Класификатора на широките икономически категории (BEC), през 2023 г. се наблюдава понижение при всички групи стоки. Върху постъпленията от ДДС от внос влияние оказва и възможността за отложено начисляване на ДДС от вносител при внос на стоки от трети страни, в съответствие с разпоредбата на чл. 167а от Закона за данък върху добавената стойност. Ефектът от прилагането на този режим към края на месец декември 2023 г. е неначислен ДДС при внос в размер на 1 340,7 млн. лв., което е с 340,9 млн. лв. по-малко спрямо 2022 г., като се регистрира спад от 20,3 %. С най-значителен дял, според размера на неначисления ДДС при внос през 2023 г., се открояват следните три групи стоки: руди, шлаки и пепели – 777,5 млн. лв. (намаление със 161,9 млн. лв., 17,2 %), мед и изделия от мед – 244,4 млн. лв. (намаление с 9,3 млн. лв., 3,6 %) и чугун, желязо и стомана – 138,3 млн. лв. (намаление с 66,0 млн. лв., 32,3 %).

Постъпленията от *ДДС при сделки в страната и ВОП (нето)* към декември 2023 г. възлизат на 10 204,2 млн. лв. или изпълнение 100% на годишния разчет. Сравнени с данните за предходната година постъпленията нарастват с 26,0 % (2 106,6 млн. лв.).

Ефективно внесеният ДДС по сметките на НАПсеформира от данък по справки-декларации от сделки в страната и ВОП и допълнително внесени суми, разкрити с данъчно-ревизионни актове при ревизии. За 2023 г. ефективно внесеният ДДС от сделки в страната и ВОП възлиза на 20 602,6 млн. лв. и спрямо предходната година се увеличава с 908,1 млн. лв. (4,6 %). От тях по ревизионни актове са постъпили 265,7 млн. лв. или със 17,3 млн. лв. (7,0 %) повече от отчета за 2022 година. Декларираният ДДС за възстановяване зависи от размера на износа и извършените инвестиции. Регистрираните лица по ДДС упражняват право на данъчен кредит чрез приспадане по реда на чл. 92, ал. 1 от ЗДДС или чрез ефективно възстановяване от данъчната администрация след определения срок. Приспаднатият данък за 2023 г. е 928,8 млн. лв. и е с 51,9 млн. лв. (5,3 %) по-малко спрямо 2022 г. Възстановеният данък възлиза на 10 398,4 млн. лв., като намалява с 1 198,5 млн. лв. (10,3 %) на годишна база. Дължимите суми, подлежащи на възстановяване към 31.12.2023 г. са в размер на 77,3 млн. лева.

**Приходите от акцизи (нето)** от внос, вътрешно производство и въведени в страната от други държави-членки на ЕС акцизни стоки са в размер на **6 148,0 млн. лв**., което е 103,5 % спрямо планираните със ЗДБРБ за 2023 г. Съпоставени с предходната година приходите от акцизи нарастват номинално с 441,1 млн. лв. (7,7 %).

Относителният дял на нетните постъпления от акциз по стокови групи е от: тютюн и тютюневи изделия (54,4 %); горива (39,5 %); алкохол и алкохолни напитки, вкл. бира (5,3 %) и други акцизни стоки (0,7 %). Постъпленията от акциз към декември 2023 г. по основни стокови групи, са както следва:

* *акцизите от тютюн и тютюневи изделия* възлизат на3 345,0 млн. лева*;*
* *акцизите от горива* са в размер на 2 430,8 млн. лева;
* *акцизите от алкохол и алкохолни напитки (вкл. бира)* възлизат на 327,7 млн. лева;
* *приходите от ел. енергия и др. акцизни стоки* възлизат на 44,5 млн. лева.

**Приходите от данък върху застрахователните премии** са в размер на **59,4 млн. лв**., при планирани за годината 57,5 млн. лева.

**Постъпленията от** **мита** възлизат на **322,7 млн. лв**. или 79,7 % от планираните със ЗДБРБ за 2023 г., като заемат 0,9 % относителен дял в общия размер на данъчните приходи по държавния бюджет. В сравнение с предходната година събраните мита са със 128,5 млн. лв. (28,5 %) по-малко. Влияние върху спада в приходите от мита имат въведените от ЕС ограничителни мерки спрямо Русия в съответствие с Регламент (ЕС) № 833/2014 и неговите последващи изменения и допълнения. Друг фактор върху намалените постъпления от мита има въведения с Регламент (ЕС) 2022/870 на ЕП и Съвета от 30 май 2022 г. преференциален режим спрямо Украйна под формата на пълно премахване на вносните мита върху вноса на промишлени продукти от страната, спиране на прилагането на механизма на „входните цени“ по отношение на плодовете и зеленчуците, спиране на прилагането на тарифните квоти и пълно премахване на вносните мита, и други.

Паралелно с инструментите за търговска защита или подкрепа, законодателството на ЕС предвижда и механизми за стимулиране на икономиката на ЕС чрез суспендиране на митата за някои видове стоки (Регламент (ЕС) 2022/2465).

Най-значително намаление на приходите от мита за 2023 г. спрямо 2022 г. се регистрира при вноса на следните групи стоки: „Чугун, желязо и стомана“ – 36,4 млн. лева (79,7 % спад); „Торове“ – 25,7 млн. лева (спад от 68,9 %); „Автомобилни превозни средства, трактори, мотоциклети и велосипеди и други сухопътни превозни средства, техните части и принадлежности“ – 9,8 млн. лева (25,6 % спад); „Алуминий и изделия от алуминий“ – 9,7 млн. лева (33,3 % спад); „Пластмаси и пластмасови изделия“ – 7,9 млн. лева (21,1 % спад).

В зависимост от произхода на внасяните стоки, през 2023 г. най-голям е делът на начислените приходи от мита при внос на стоки от Китай. Декларираната сума е 174,7 млн. лева, което представлява 54,5 % от всички начислени мита, а спрямо 2022 г. е отчетен спад от 21,3 %. На второ място са приходите от мита при внос на стоки с произход Русия – 18,0 млн. лева, 5,6 % дял от всички начислени мита и спад от 65,4 % на годишна база. Следват приходите от мита при внос на стоки с произход Турция (13,3 млн. лева, 4,1 % относителен дял и спад от 56,4 %), САЩ (12,8 млн. лева, 4,0 % дял в общите приходи от мита и ръст от 3,2 %) и Индия (11,1 млн. лева, 3,5 % относителен дял и спад от 1,1 %).

* **Други данъци**

Постъпленията от **други данъци** по държавния бюджет за 2023 г. са в размер на **404,4 млн. лв.** или 74,5 % от планираните със ЗДБРБ за 2023 г. Съпоставени с данните към декември 2022 г. приходите от други данъци нарастват със 177,7 млн. лв. (78,4 %). Влияние върху по-високия размер на тази група данъци за отчетния период оказват постъпленията от приетата временна солидарна вноска по Регламент (ЕС) 2022/1854 на Съвета от 6 октомври 2022 г. относно спешна намеса за справяне с високите цени на енергията (Регламента). Временната солидарна вноска (ВСВ) се внася за данъчните печалби за 2022 г. и за 2023 г. от дружествата и местата на стопанска дейност от Съюза, извършващи дейност в отраслите на суровия нефт, природния газ, въглищата и нефтопреработването за генерираните свръхпечалби съгласно чл. 14 от Регламента. Правилата за определяне на размера на дължимата ВСВ от предприятията от посочените сектори са регламентирани в Закона за корпоративното подоходно облагане (§ 9 от ПЗР на ЗКПО в сила от 8.10.2022 г. – ДВ, бр. 99 от 2022 г.), като е предоставена възможност, задължените лица да могат да правят авансови плащания по тази вноска. Прието е ставката на ВСВ по Регламент (ЕС) 2022/1854 на Съвета от 6 октомври 2022 година да е 33 на сто за периода от 1 януари до 12 октомври 2023 г. и 50 на сто за периода от 13 октомври до 31 декември 2023 година.

* **Неданъчни приходи**

Отчетените **неданъчни приходи** по държавния бюджет за 2023 г. са в размер на **5 430,0 млн. лв**. и се формират основно от приходи от държавни такси, приходи и доходи от собственост, вкл. приходи от дивидент за държавата от държавните предприятия, приходи от концесии и други неданъчни приходи.

* **Помощи и дарения**

Постъпилите **помощи** **и дарения** по държавния бюджет за 2023 г. са в размер на **5,3 млн. лева.**

* **Разходи по държавния бюджет**

Общият размер на **разходите по държавния бюджет** (вкл. трансферите за др. бюджети и вноската в бюджета на ЕС) за 2023 г. е **45 061,4 млн. лв**. или 96,2 % от предвидените със ЗДБРБ за 2023 г., като нарастват с 4 420,3 млн. лв. (10,9 %) спрямо отчетените за 2022 година.

**Разходи, трансфери за други бюджети и вноска в бюджета на ЕС**

**към декември 2022 г. и 2023 г.**

\* Вкл. нетния прираст на държавния резерв

* **Нелихвени разходи**

**Нелихвените разходи** по държавния бюджет към декември 2023 г. са в размер на **18 785,5 млн. лв**., което представлява 88,0 % от годишния разчет. Съпоставени с данните към декември 2022 г. нелихвените разходи нарастват с 945,2 млн. лв. (5,3 %).

Разходите за персонал (заплати и възнаграждения, други възнаграждения и плащания за персонала и осигурителни вноски) са в общ размер на 8 498,6 млн. лв. или 98,5 % от планираните за 2023 г. Разходите за издръжка (вкл. разходи за членски внос и участие в нетърговски организации и дейности и платени данъци, такси и административни санкции) са в размер на 3 535,7 млн. лв. или 66,7 % от планираните за годината. Социалните разходи (вкл. разходите за стипендии) са в размер на 1 339,6 млн. лв. или 59,5 % от предвидените за годината. Част от планираните социални разходи по държавния бюджет се предоставят като трансфери за общинските бюджети. Предоставените текущи и капиталови трансфери за чужбина са в размер на 21,4 млн. лв. Разходите за субсидии са в размер на 1 454,8 млн. лв. или 91,6 % от планираните за годината. Към декември 2023 г. субсидиите за „БДЖ – Пътнически превози” ЕООД са в размер на 194,8 млн. лв., субсидиите за Национална компания „Железопътна инфраструктура” са 270,8 млн. лв. и 61,3 млн. лв. са за „Български пощи” ЕАД, в т.ч. 33,7 млн. лв. за извършване на универсална пощенска услуга и 27,6 млн. лв. за разпространение на периодични печатни издания - вестници и списания. Към 31.12.2023 г. субсидиите за ДП „Пристанищна инфраструктура“ са в размер на 2,4 млн. лв. и са за преодоляване на последствията от бедствието с кораба "Вера Су". За отчетния период субсидиите за „България Хели Мед Сървиз“ (център за спешна медицинска помощ по въздуха) са в размер на 4,5 млн. лв. Към края на месец декември 2023 г. ДФ „Земеделие“ e изплатил субсидии в общ размер на 734,7 млн. лв., от които 601,4 млн. лв. държавна помощ, в т.ч. 170 млн. лв., изплатени през м. септември 2023 г., за осигуряване на подкрепа на земеделските стопани по национални мерки и компенсации на увеличените цени на енергоносители, фуражи и др., в съответствие с ПМС №125/2023 г.; 69,8 млн. лв. преходна национална помощ за тютюн; 53,1 млн. лв. преходна национална помощ за сектор „Животновъдство“ и 7,4 млн. лв. средства за ДДС по схеми „Училищен плод“ и „Училищно мляко“. През месец септември, в изпълнение на ПМС №165/2023 г., по бюджета на Министерството на енергетиката бяха възстановени средства в размер на 401 млн. лв. - от сметки за чужди средства.

*Капиталовите разходи* (вкл. нетния прираст на държавния резерв) по държавния бюджет възлизат на 3 935,6 млн. лв., от които 1 984,8 млн. лв. капиталови разходи по бюджета на Министерството на регионалното развитие и благоустройство и 1 172,0 млн. лв. по бюджета на Министерство на отбраната. Част от планираните капиталови разходи по държавния бюджет се предоставят като трансфери за общинските бюджети. През януари 2023 г. има възстановени средства (в размер на 8,3 млн. лв.) от предоставен капиталов трансфер през 2022 г. на „БДЖ-Пътнически превози“ ЕООД в съответствие с чл. 9 от ПМС № 31/2022 година.

* + **Просрочени задължения**

Към 31.12.2023 г. просрочените задължения на централно и местно правителство са в размер на **383,7 млн. лева.**

Размерът на просрочените задължения на **централното правителство** (министерства, ведомства и разпоредителите с бюджет по чл. 13, ал. 3 и ал. 4 на ЗПФ) е **230,5 млн. лв.** Спрямо отчетените в края на 2022 г. те намаляват с 324,8 млн. лева (основно от намаление на просрочията на МРРБ във връзка с обезпечени със средства договори за текущ ремонт и поддържане на републиканските пътища, вкл. и зимно поддържане). В обхвата на държавния бюджет по-значими просрочени задължения има при следните министерства: Министерството на регионалното развитие и благоустройството – 180,6 млн. лв. (намаление с 325,8 млн. лв. спрямо просрочията в края на 2022 г.); Министерството на земеделието и храните – 23,0 млн. лв. (увеличение с 2,6 млн. лв. спрямо просрочията в края на 2022 г.); Министерството на отбраната – 3,1 млн. лв. (увеличение с 0,5 млн. лв. спрямо отчетените в края на 2022 г.), в т.ч. 3,0 млн. лв. на ВМА; Министерството на околната среда и водите – 2,9 млн. лв. (с малък спад на просрочията спрямо края на 2022 г.); Министерството на младежта и спорта – 2,5 млн. лв. (увеличение с 1,8 млн. лв. спрямо отчетените в края на 2022 г.) и други. От разпоредителите с бюджет по чл. 13, ал. 3 на Закона за публичните финанси наличие на просрочени задължения има основно при държавните висши училища – 5,4 млн. лв. (намаление с 1,9 млн. лв. спрямо отчетените в края на 2022 г. и представляват неплатени данък сгради и такса смет на общините от Софийския университет „Св. Климент Охридски“ и надвнесени такси от студенти и специализанти на Медицинския университет - София и Медицински университет – Плевен), Българската национална телевизия – 5,8 млн. лв. (намаление с 1,5 млн. лв. спрямо отчетените в края на 2022 г., като това са основно просрочени задължения към доставчици в страната) и Българското национало радио – 2,7 млн. лв. (увеличение с 0,2 млн. лв. спрямо просрочията в края на 2022 г., като това са основно просрочени задължения за данъци, вноски, такси и административни санкции към Столична община за такса битови отпадъци за минали периоди). От разпоредителите с бюджет по чл. 13, ал. 4 на Закона за публичните финанси наличие на просрочени задължения има при Държавно предприятие „Научно-производствен център“ – 2,0 млн. лв. (увеличение с 0,3 млн. лв. спрямо отчетените в края на 2022 г., като тези задължения са към доставчици, персонал, за осигурителни вноски и данъци към МЗХ).

Просрочените задължения по **бюджетите на общините** към 31.12.2023 г. са в размер на **153,2 млн. лв.,** като нарастват с 62,2 млн. лв. спрямо края на предходната година. С най-голям относителен дял в просрочените задължения по бюджетите на общините за 2023 г. са просрочените задължения към доставчици, които са в размер на 119,1 млн. лева. В делегираните от държавата дейности просрочените задължения са в размер на 1,9 млн. лева.

Извън обхвата на консолидираната фискална програма, продължава да има проблем с просрочията на лечебните заведения за болнична помощ (държавни и общински болници – търговски дружества). Към 31.12.2023 г. размерът на просрочените задължения е 56,3 млн. лв., от които 44,4 млн. лв. са на държавните болници и 11,9 млн. лв. са на общинските болници. Спрямо отчетените просрочени задължения към 31.12.2022 г. се отчита намаление с 38,5 млн. лв. (с 41 на сто).

* + **Разходи, планирани по централния бюджет, за субсидии, капиталови трансфери** **и други разходи, свързани с дейността на реалния сектор**

Средствата за субсидии са предназначени за търговски дружества, осъществяващи превоза на пътниците по нерентабилни автобусни линии във вътрешноградския транспорт и транспорта в планински и други райони. По своя характер те са обществени превозни услуги от общ икономически интерес и имат предимно социална насоченост – масови превози до и от работните места в рамките на града и превози до малки отдалечени селища, осигуряващи връзка с общинския център.

През 2023 г. предоставените за тази цел средства са в размер на 188 млн. лв., в т.ч. за Столична община – в размер на 89 млн. лв. Средствата се разпределят по общини от Министерството на транспорта и съобщенията, с изключение на тези за Столична община.

С ПМС № 290/2023 г. са одобрени допълнителни средства в размер на 27 млн. лв. за извършване на плащания за прилагане на политиката по чл. 1, ал. 5, т. 13.4 от Закона за държавния бюджет на Република България за 2022 г. чрез трансфери за други целеви разходи на общините за субсидиране на превоз на пътниците по междуселищни автобусни линии извън тези по § 4, ал. 1 и 2 от Заключителните разпоредби на Закона за автомобилните превози. Средствата са усвоени изцяло.

***Капиталовите трансфери*** по централния бюджет към 31.12.2023 г. са в размер на 0,682 млн. лв. и са изразходени в изпълнение на Програмите за отстраняване на нанесени щети върху околната среда, настъпили от минали действия или бездействия при приватизация.

Следва да се има предвид, че през месец май е представено в Министерство на финансите искане за плащане на стойност 0,307 млн. лева, които не са изплатени към настоящия момент, поради изчакване на становище относно приложимостта на приетите през 2023 г. ограничителни мерки с оглед на действията на Русия, дестабилизиращи положението в Украйна и по отношение на действия, подкопаващи или застрашаващи териториалната цялост, суверенитета и независимостта на Украйна към програмата за отстраняване на минали екологични щети на „Лукойл Нефтохим – Бургас“ АД. По същата програма предстои да постъпят в централния бюджет средства от реализиран полезен продукт, получен в резултат от почистването на Обект I.2 в размер на 0,216 млн. лв.

Не са оползотворени предвидените разходи в централния бюджет за 2023 г. по програмите на „Хармони 2012“ ЕООД и на „Агрополихим“ АД – гр. Девня“, поради забавяне изпълнението им, както и забавяно е изпълнението на програма за Обект I.3 на „Лукойл Нефтохим – Бургас“ АД.

По централния бюджет са предвидени и **други разходи**, свързани с компенсиране със средства от държавния бюджет на намалените приходи от прилагането на цени за пътуване, предвидени в нормативни актове за определени категории пътници по железопътния и автомобилния транспорт. Средствата се предоставят на „БДЖ-Пътнически превози“ ЕООД за компенсации за пътувания с железопътния транспорт и под формата на целеви трансфер на общините - за автомобилния транспорт.

 Предоставените средства през 2023 г. са общо в размер на 153,8 млн. лв., вкл. за вътрешноградския транспорт, междуселищния автомобилен транспорт и железопътния транспорт.

Допълнително с ПМС № 290/2023 г. са одобрени средства в размер на 73 млн. лв. за изпълнението на §§ 2 и 3 от същото постановление, представляващи средства за пътувания с вътрешноградския транспорт и междуселищния автомобилен транспорт. Средствата са усвоени изцяло. С това общият размер на усвоените средства за компенсиране на намалените приходи от прилагането на цени за пътуване, предвидени в нормативни актове за определени категории пътници, е увеличен на 226,8 млн. лв. през 2023 година.

Предоставените средства към 31.12.2023 г. за компенсиране на намалените приходи от прилагането на цени за пътуване, предвидени в нормативни актове за определени категории пътници /компенсации/, структурирани според вида ползван транспорт – вътрешноградски транспорт и междуселищен автомобилен транспорт или железопътен транспорт са както следва:

- компенсации за пътувания с железопътния транспорт в размер на 10,1 млн. лв.;

- компенсации за пътувания с вътрешноградски транспорт и междуселищния автомобилен транспорт в страната, предоставени чрез Системата за електронни бюджетни разплащания – 216,7 млн. лв.

Предоставените средства за компенсиране на намалените приходи от прилагането на цени за пътуване, предвидени в нормативни актове за определени категории пътници, по вътрешноградския транспорт и междуселищния автомобилен транспорт през 2023 г., диференцирани по групи правоимащи лица и по размер на намалението спрямо редовната цена, са както следва:

- 62,7 млн. лв. за транспорт на деца и ученици;

- 154 млн. лв. за безплатни и по намалени цени пътувания по общини, в това число:

* 64 млн. лв. за безплатни пътувания на деца до седемгодишна възраст, ветерани от войните, военноинвалиди и военнопострадали, както и пътувания по намалени цени на деца от 7 до 10 навършени години, учащи се и лица, получаващи пенсия, с вътрешноградския транспорт и междуселищния автомобилен транспорт;
* 17 млн. лв. за превоз на служители, ползващи право на безплатно пътуване при изпълнение на служебните си задължения;
* 73 млн. лв. за пътувания с вътрешноградския транспорт и междуселищния автомобилен транспорт в съответствие с ПМС № 290/2023 г.
* **Разходи за лихви**

**Лихвените плащания** по държавния бюджет към 31.12.2023 г. са в общ размер на **782,2 млн. лв**. или 99,8 % от предвидените в годишните разчети.

Разходите за **лихви по външни заеми** са в размер на 665,0 млн. лв., в т.ч. 645,1 млн. лв. по централния бюджет. Разходите за лихви по ДИЗ, управлявани от министерства и ведомства, са в размер на 19,9 млн. лева (от тях 1,3 млн. лв. са лихвите по заемите с краен бенефициент - търговско дружество).

През отчетния период не са използвани средства за покриване на риска от активиране на държавни гаранции.

**Лихвите по вътрешни заеми** по държавния бюджет към декември 2023 г. са в размер на **117,1 млн. лв.** и представляват основно лихви по емисии на ДЦК на вътрешния пазар.

* **Нетният размер на трансферите по държавния бюджет**  към декември 2023 г. е **23 643,9 млн. лв.,** в т.ч.:
* бюджетните взаимоотношения  с  общините  включват  нето трансфери  и временни безлихвени заеми в  размер  на 9 325,2 млн. лв., от които субсидии от централния бюджет в размер на 7 274,3 млн. лв., други целеви трансфери от централния бюджет в размер на 929,6 млн. лв., нетни трансфери от/за други бюджети в размер на 1 158,2 млн. лв. и възстановени трансфери от предходни години в централния бюджет – 36,9 млн. лева;
* на социалноосигурителните фондове (нето) – 12 796,5 млн. лв., което представлява 96,4 % от годишния разчет;
* на други автономни бюджети (ДВУ, БАН, ССА, БНТ, БНР и БТА) – 1 325,1 млн. лв., 118,7 % спрямо годишния разчет. Високият процент на нарастване на средствата се дължи основно на получени допълнителни трансфери за сметка на предвидените разходи по чл. 1, ал. 5. от ЗДБРБ за 2023 г. за изпълнение на политики главно в областите „Наука“ и „Образование“.
* Частта от **вноската на Република България в общия бюджет на ЕС,** изплатена към 31.12.2023 г. от централния бюджет, възлиза на **1 849,9 млн. лева.**
* **Бюджетното салдо по държавния бюджет** към 31.12.2023 г. **е отрицателно** в размер на **5 275,2 млн. лева**.
* **Финансиране на бюджета чрез операции по дълга**

Към 31.12.2023 г. е отчетено положително нетно външно финансиране по централния бюджет в размер на 4 744,1 млн. лева.

**Постъпленията по централния бюджет** възлизат на 7 277,0 млн. лв. На 23.01.2023 г. постъпиха средствата от емитирания единичен 10-годишен транш еврооблигации по GMTN програмата в размер от 1 500 млн. евро номинална стойност, при лихвен купон 4,5 %, а на 13.11.2023 г. постъпиха средствата от емитираните по GMTN програмата двоен транш облигации, деноминирани в евро, с обем от 2 300 млн. евро съвкупна номинална стойност, в т.ч. първият транш еврооблигации е със срочност 7,5 г., обем от 1 300 млн. евро и лихвен купон от 4,375 %, а вторият транш – 12,5 г., обем от 1 000 млн. евро и лихвен купон в размер на 4,875 %.

**Извършените погашения от централен бюджет възлизат** на 2 532,9 млн. лв.,като на 21 март са изплатени 1 144 млн. евро номинална стойност (2 197,0 млн. лв. главница) в полза на държателите на седемгодишни еврооблигации на Република България, които са част от емитираните по GMTN програмата през март 2016 г. на МКП два транша еврооблигации; 133,5 млн. лв. са извършените погашения към международни финансови институции (59,5 млн. лв. към Международната банка за възстановяване и развитие /МБВР/, 64,2 млн. лв. към Европейска инвестиционна банка и 9,8 млн. лв. към Банка за развитие на Съвета на Европа). През месец декември са изплатени 202,4 млн. лв. (103,5 млн. евро) по падежирал 10-годишен държавен прехвърляем заем (Schuldscheindarlehen) с кредитор Дойче Банк Акциенгезелтшафт.

По **държавните инвестиционни заеми** (ДИЗ), управлявани от министерства и ведомства, през отчетния период няма ***усвоени*** средства.

***Изплатените погашения*** по ДИЗ, управлявани от министерства и ведомства, са в размер на **105,5 млн. лв.** По заемите с краен бенефициент търговско дружество извършените погашения са в размер на 9,3 млн. лева.

Не са използвани средства, предвидени за покриване на риска от активиране на държавни гаранции.

Операции с **държавни ценни книжа** по централния бюджет **(позиция във вътрешното финансиране):** Към 31 декември 2023 г. е отчетено отрицателно нетно вътрешно финансиране на държавния бюджет с ДЦК в размер на 350 млн. лв., което се дължи на извършените погашения по вътрешния държавен дълг през м. юли на емисия 10,5-годишни ДЦК от 2013 г. с обем от 350 млн. лв. номинална стойност без провеждане аукциони на емисии ДЦК за финансиране на бюджета, респективно няма постъпления от емисии на ДЦК на вътрешния пазар.

# Бюджет на съдебната власт

За 2023 г. по бюджета на съдебната власт са отчетени **приходи** в размер на 100,0 млн. лв., от които 83,7 млн. лв. - приходи от съдебни такси. За сравнение, за 2022 г. са отчетени общо приходи в размер на 104,5 млн. лв., от които 87,9 млн. лв. - приходи от съдебни такси.

**Разходите** по бюджета на съдебната властза 2023 г.са в размер на 1 060,6 млн. лв., като с най-голям относителен дял от отчетените разходи са тези за персонал – 90,1 % (956,0 млн. лв.). За сравнение, през 2022 г. са отчетени общо разходи в размер 957,6 млн. лева.

# Сметки за средства от ЕС на Разплащателната агенция към ДФ „Земеделие“ и на Националния фонд към Министерството на финансите

#  Сметка за Европейски средства на Разплащателна агенция ДФ „Земеделие“

* **Приходи**

За 2023 г. планираните приходи по утвърдените годишни разчети на сметката за средства от Европейския съюз на Разплащателната агенция към ДФ „Земеделие” са в размер на 523,2 млн. лева. Към 31.12.2023 г. по отчетни данни, постъпленията са в размер на 313,3 млн. лв., което представлява 59,9 % от годишния план.

Приходната част е формирана от приходи от наказателни лихви, помощи и дарения от чужбина и коректив на касови постъпления, както следва:

* ***Приходи от наказателни лихви***

За 2023 г. са отчетени приходи от получени наказателни лихви, свързани с вземания за възстановяване на средства от ЕК, в размер на 1,1 млн. лева.

* ***Текущи помощи и дарения от Европейския съюз***

Общият размер на получените приходи, отчетени в „Текущи помощи и дарения от Европейския съюз“, към 31.12.2023 г. е 64,7 млн. лв. при планирани за годината средства в размер на 67,5 млн. лева.

Получените текущи приходи от възстановяване на средства от Европейски земеделски фонд за развитие на селските райони (ЕЗФРСР) по линия на Програмата за развитие на селските райони (ПРСР) без директни плащания, към 31.12.2023 г. възлизат на 54,9 млн. лв., което е 102,2 % спрямо планираните за годината 53,7 млн. лева. За сравнение, за предходната година изпълнението на плана е било 144,4 процента.

Получените текущи приходи от възстановяване на средства по линия на схемите „Училищен плод“ и „Училищно мляко“ от Европейски фонд за гарантиране на земеделието (ЕФГЗ) към 31.12.2023 г. са 5,8 млн. лв., което представлява 93,5 % от планираните 6,2 млн. лв. за годината. За 2022 г. степента на изпълнение по това направление е била 100 процента.

През 2023 г. са получени 4,0 млн. лв. текущи приходи, възстановени средства от Европейския фонд за морско дело и рибарство (ЕФМДР), което представлява 52,6 % от годишния план в размер на 7,6 млн. лева. През предходната година изпълнението е било 114,5 процента.

* ***Капиталови помощи и дарения от Европейския съюз***

Общият размер на получените приходи, отчетени в „Капиталови помощи и дарения от Европейския съюз“, към 31.12.2023 г. е 256,3 млн. лв. при планирани за годината 455,7 млн. лева.

Получените капиталови приходи от ЕЗФРСР по линия на ПРСР без директни плащания към края на годината са 248,1 млн. лв., от които 27,6 млн. лв. са аванс по линия на Стратегическия План по ОСП 2023-2027. Изпълнени са 55,2 % от годишния план, който е в размер на 449,6 млн. лева. За сравнение, за предходната година, капиталовите приходи по ПРСР са били 218,4 млн. лв. (96,5 % от годишния план).

В периода 01.01-31.12.2023 г. са получени капиталови приходи в размер 7,4 млн. лв. от фонд ЕФМДР. Отчетени са и 0,8 млн. лв. получен аванс по Програмата за морско дело, рибарство и аквакултури 2021-2027 г. (ПМДРА). Степента на изпълнение спрямо годишния разчет от 6,1 млн. лв. е 134,4 процента. За предходната година по това направление са отчетени 14,4 млн. лева.

* ***Коректив на касови постъпления***

Към 31.12.2023 г. отчетеният коректив на касови постъпления е минус 8,9 млн. лева. Той е формиран от размера на принудително събрани суми от НАП, за които не е извършен превод на средства по сметката на ДФЗ-РА.

* **Разходи**

Общият размер на планираните за 2023 г. разходи по утвърдените годишни разчети на сметката за средства от Европейския съюз на Разплащателната агенция към ДФ „Земеделие” са 889,5 млн. лева.

Уточненият план на субсидиите за текуща дейност и капиталовите трансфери за 2023 г. е 730,5 млн. лева. Изпълнението им към 31.12.2023 г. възлиза на 69,7 % от годишния план при отчетени разходи в размер на 509,0 млн. лева.

Останалите планирани разходи в размер 159,0 млн. лв. са формирани от: разходи за заплати и възнаграждения на персонала (9,0 млн. лв.), задължителни осигурителни вноски от работодатели (2,6 млн. лв.), издръжка (13 млн. лв.) и придобиване на ДМА (134,4 млн. лв.). Те подлежат на отчитане в § 63-00 Трансфери между сметки за средствата от ЕС.

Изпълнението на отчетените разходи е както следва:

* ***Субсидии и други текущи трансфери за нефинансови предприятия***

За 2023 г. са планирани средства в размер на 314.0 млн. лв. за субсидии и други текущи трансфери за нефинансови предприятия. Отчетените към 31.12.2023 г. средства представляват 47,2 % от планираните за годината и са в размер на 148,2 млн. лева. Към 31.12.2022 г. отчетените текущи субсидии са били 188,4 млн. лева.

Изпълнението по дейности е както следва:

- национално съфинансиране към ЕЗФРСР за директни плащания – 37,8 млн. лв., изпълнение 24,5 % от планираните за годината 154,1 млн. лв.;

- текущи субсидии по Програмата за морско дело и рибарство – 6,8 млн. лв., изпълнение 70,8 % от планираните 9,6 млн. лв.;

- текущи субсидии по Програмата за развитие на селските райони – 31,6 млн. лв., изпълнение от 53,6 % на планираните за годината 59,0 млн. лв.;

- текущи субсидии за пазарни мерки – 72,0 млн. лв., изпълнение от 78,9 % на планираните за 2023 г. 91,3 млн. лева.

* ***Субсидии и други текущи трансфери за юридически лица с нестопанска цел***

За 2023 г. за субсидии и други текущи трансфери за юридически лица с нестопанска цел са планирани 28,5 млн. лева. Към края на 2023 г. са отчетени разходи в размер на 16,8 млн. лв., степен на изпълнение – 58,6 %. За предходната 2022 г. този вид разходи са възлизали на 15,0 млн. лева

Разпределението по дейности е както следва:

- национално съфинансиране към ЕЗФРСР за директни плащания – 0,1 млн. лв.;

- текущи субсидии по ПМДР – 2,5 млн. лв., възлизащи на 32,1% от планираните 7,8 млн. лв.;

- текущи субсидии по Програмата за развитие на селските райони – 14,1 млн. лв., при планирани 20,2 млн. лв., степен на изпълнение 69,8 %;

- текущи субсидии за пазарни мерки – 0,05 млн. лв., при годишен разчет 0,5 млн. лева.

* ***Капиталови трансфери за нефинансови предприятия***

За 2023 г. за капиталови трансфери за нефинансови предприятия са планирани 342,5 млн. лева. Към 31.12.2023 г. са отчетени 326,9 млн. лв., представляващи 95,4 % от годишния план. Отчетените за 2022 г. разходи за капиталови субсидии за физически лица и предприятия са били 125,9 млн. лева.

Разпределението по дейности е както следва:

- капиталови трансфери по Програмата за морско дело и рибарство (ПМДР) – 2,7 млн. лв., 17,5 % изпълнение на годишния план (15,4 млн. лв.);

- капиталови трансфери по ПРСР – 323,9 млн. лв., 99,2 % изпълнение на годишния план, възлизащ на 326,5 млн. лв.;

- капиталови трансфери за пазарни мерки – 0,3 млн. лв., изпълнение 50 % на годишния разчет (0,6 млн. лв.).

* ***Капиталови трансфери за организации с нестопанска цел***

Годишните разчети за капиталови трансфери за организации с нестопанска цел за 2023г. възлизат на 45,6 млн. лева. Към 31.12.2023 г. са отчетени 17,1 млн. лв., като степента на изпълнение е 37,5 процента. През предходната година е отчетена 56,5 % степен на изпълнение.

Разпределението по дейности е както следва:

- капиталови трансфери по ПМДР – няма усвоени средства, при годишен разчет 1,6 млн. лева;

- капиталови трансфери по ПРСР – 17,1 млн. лв., 38,9 % изпълнение на годишния план 44,0 млн. лева.

* **Трансфери**

В частта на трансферите, в касовия отчет на ДФЗ-РА към 31.12.2023 г. са отразени следните касови потоци:

* ***Трансфери между ЦБ и сметки за средства от Европейския съюз***

 Планираната сума на трансфера от ЦБ за 2023 г. е в размер 335,3 млн. лева. Отчетената стойност е 196,0 млн. лв., съответстваща на получения в края на 2023 г. трансфер от ЦБ за компенсиране на средствата, изплатени от РА за сметка на национално съфинансиране към фондовете ЕФГЗ, ЕЗФРСР, ЕФМДР и ЕФР.

* ***Трансфери между бюджети и сметки за средства от Европейския съюз***

Получените трансфери от бюджетни сметки на бюджетни организации и общини са формирани при възстановяване на суми по вземания по ПРСР, ПМДР и директни плащания. За периода 01.01-31.12.2023 г. техният размер е 2,5 млн. лева.

Предоставените за периода трансфери във връзка с чл.14 от Закона за подпомагане на земеделските производители възлизат на 0,7 млн. лева.

* ***Трансфери между сметки за средства от Европейския съюз:***

Предоставените трансфери са формирани от изплатените субсидии на публични бенефициенти и възстановените от тях суми. Към 31.12.2023 г. са отчетени 156,5 млн. лв., в т.ч.:

* по Програмата за развитие на селските райони: 145,3 млн. лв.;
* национално съфинансиране към директни плащания: 0,1 млн. лв.;
* по Програмата за морско дело и рибарство: 11,0 млн. лв.;
* пазарни мерки: 0,1 млн. лева.

През 2022 г. предоставените трансфери са възлизали на 174,3 млн. лева.

* **Финансиране**
* **Суми по разчети за поети осигурителни вноски и данъци**

Към края на 2023 г. сумата по разчети за поети данъци, формирани от удържан и внесен окончателен данък на физически лица, съгл. чл. 65, ал. 14 от ЗДДФЛ възлиза нето на 0,1 млн. лева.

* **Друго финансиране**

За периода 01.01-31.12.2023 г. извършените плащания, възстановените суми, разчетът с централния бюджет и операциите с чужди средства, включени в отчетността в „Друго финансиране“ възлизат общо на 154,4 млн. лв., при планирани 31,0 млн. лева.

Към 31.12.2023 г. са отчетени плащания в общ размер на 1 544,5 млн. лв., представляващи 75,5 % от годишните разчети, които са 2 045,2 млн. лева. За 2022 г. плащанията, отчетени в частта на финансирането са били 1 874,0 млн. лева.

Отчетените плащания са по следните направления:

* 1 335,9 млн. лв. за директни плащания за сметка на ЕФГЗ, представляващи 78,8 % от планираните 1 694,4 млн. лв.;
* 128,4 млн. лв. средства от ЕЗФРСР, прехвърлени към директни плащания, което е 46,2 % от планираните 278,1 млн. лв.;
* 70,3 млн. лв. за пазарни мерки при разчет за плащания в размер 60,3 млн. лв. изпълнение 116,6 процента;
* 9,9 млн. лв. за преструктуриране, изпълнение 80,5 % от планираните плащания в размер 12,3 млн. лева.

Възстановените суми от Европейския съюз към 31.12.2023 г. възлизат общо на 1 863,2 млн. лв., представляващи 97,3 % от планираните 1 915,7 млн. лева. Степента на изпълнение за 2022 г. е била 100 процента.

Възстановени са суми по следните направления:

* 1 552,9 млн. лв. за директни плащания от ЕФГЗ, 97,8 % от планираните 1 587,7 млн. лв.;
* 251,3 млн. лв. от ЕЗФРСР, прехвърлени към директни плащания – 97,0 % от заложените 259 млн. лв.;
* 49,3 млн. лв. за пазарни мерки от ЕФГЗ при планирани 58,3 млн. лв., степен на изпълнение: 84,7 процента;
* 9,6 млн. лв. за преструктуриране от ЕФГЗ при планирани 10,7 млн. лв., изпълнение 89,7 процента.

Предоставените суми (нето) по разчети с ЦБ за финансиране на плащания при недостиг на средства по сметки към 31.12.2023 г. възлизат на -164,3 млн. лв. при планирани 160,5 млн. лева.

# Сметка за средствата от Европейския съюз на Национален фонд към Министерство на финансите

По сметките на НФ към 31.12.2023 г. са постъпили приходи (нето) в размер на 3 192.4 млн. лв. по програмите, съфинансирани от Европейския фонд за регионално развитие, Европейския социален фонд (включително Инициативата за младежка заетост), Кохезионния фонд и Фонда за европейско подпомагане на най-нуждаещите се лица (ФЕПНЛ) на ЕС за финансовата рамка, както Европейския социален фонд+, двустранните програми за трансгранично сътрудничество по външните граници на EС (ПТСВГ) по двата програмни периода, ФМ на ЕИП и НФМ, като в тази сума са включени и отразените (нето) в отчетността на НФ операции по постъпването по банковите бюджетни сметки на Министерство на регионалното развитие и благоустройството (МРРБ) на чуждото финансиране по ПТСВГ и изплатените средства от получения ресурс към бенефициенти извън страната.

Извършените разходи (нето) за годината с натрупване чрез сметките на НФ възлизат на 889,6 млн. лева. По видове разходи изпълнението е както следва: 87,85 % от общата стойност са капиталови трансфери, 10,41 % са субсидии, 1,74 % предоставени текущи и капиталови трансфери за чужбина и 0,005 % - издръжка.

Трансферите (нето), временните безлихвени заеми (нето) и временна възмездна финансова помощ за 2023 г. са на стойност 2 723,0 млн. лв. (включват предоставените трансфери към бенефициенти по Оперативните програми (ОП) на ЕС - програмен период 2014 – 2020 г. и програмен период 2021 – 2027 г., ПТСВГ за периода 2014 – 2020 г., Националния план за възстановяване и устойчивост (НПВУ), ФМ на ЕИП 2014–2021 г. и НФМ 2014–2021 г., както и възстановени трансфери от бенефициенти-бюджетни организации за неусвоени суми по приключили проекти, за недопустими разходи или други надплащания. В консолидираната отчетност на НФ са отразени и трансфери (нето) към бенефициенти – бюджетни организации, които са за сметка на средства, предоставени от държавите-партньори по ПТСВГ.

Във връзка с изпълнение на програмите и проектите по програмен период 2014 – 2020 г., 2021 – 2027 г., ФМ на ЕИП и НФМ и НПВУ по сметките на НФ са получени трансфери от централния бюджет на стойност 494,6 млн. лева.

Общата сума от други приходи (корективи за касови постъпления, отчетени за дължими суми от бенефициенти), отчетени по сметката за средства от ЕС на НФ, са в размер на 1,1 млн. лева.

**Структурни и Кохезионен фондове (СКФ) 2007 – 2013 г.**

През 2023 г. са отчетени (нето) възстановени суми от бенефициенти на стойност на 21,9 млн. лв., а възстановеното авансово финансиране по реда на ДДС6/2011 г. е в размер на 1,0 млн. лева.

 **Европейски фонд за регионално развитие, Европейски социален фонд (включително Инициативата за младежка заетост), Кохезионния фонд и ФЕПНЛ на Европейския съюз за финансова рамка 2014 – 2020 г.**

Общо получените средства (нето) от ЕК за периода са в размер на 2 431,9 млн. лв. (в тях влизат и получените приходи по REACT-EU в размер на 147,5 млн. лева и за SAFE в размер на 725,5 млн. лева) и са разпределени както следва:

* ОП „Транспорт и транспортна инфраструктура” – 503,3 млн. лв. (вкл. за SAFE в размер на 242,9 млн. лева);
* ОП „Околна среда 2014 – 2020 г.“ – 662,8 млн. лв. (вкл. за SAFE в размер на 255,1 млн. лева);
* ОП „Развитие на човешките ресурси 2014 - 2020 г.” – 208,9 млн. лв. (вкл. за REACT-EU в размер на 45,2 млн. лева);
* Инициативата за младежка заетост – 6,5 млн. лв.;
* ОП „Иновации и конкурентоспособност” – 401,8 млн. лв. (вкл. за REACT-EU в размер на 98,7 млн. лева и за SAFE в размер на 61,2 млн. лева);
* ОП „Добро управление” – 66,1 млн. лв. (вкл. за SAFE в размер на 6,1 млн. лева);
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 2,9 млн. лева;
* ОП „Региони в растеж“ – 374,6 млн. лв. (вкл. за REACT-EU в размер на 3,2 млн. лева и за SAFE в размер на 127,2 млн. лева) и
* ОП „Наука и образование за интелигентен растеж” – 205,0 млн. лв. (вкл. за REACT-EU в размер на 0,4 млн. лева и за SAFE в размер на 33.1 млн. лева).

Направените разходи (нето) по Оперативни програми и трансферите (нето) към бюджетни организации и операции с активи към края на годината са на стойност 3 203,6 млн. лв. (в тях влизат и извършените разходи по REACT-EU в размер на 257,7 млн. лева и за SAFE в размер на 853,1 млн. лева), като разпределението по Оперативни програми е следното:

* ОП „Развитие на човешките ресурси 2014 - 2020 г.” – 205,8 млн. лв. (вкл. за REACT-EU в размер на 49,1 млн. лева);
* Инициативата за младежка заетост – 15,0 млн. лв.;
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 4,3 млн. лв. (само от REACT-EU);
* ОП „Иновации и конкурентоспособност” – 380,6 млн. лв. (вкл. за REACT-EU в размер на 139,6 млн. лева и за SAFE в размер на 98,3 млн. лева);
* ОП „Добро управление” – 88,6 млн. лв. (вкл. за SAFE в размер на 6,8 млн. лева);
* ОП „Региони в растеж“ – 653,0 млн. лв. (вкл. за REACT-EU в размер на 44,1 млн. лева и за SAFE в размер на 141,3 млн. лева);
* ОП „Транспорт и транспортна инфраструктура” – 860,6 млн. лв. (вкл. за SAFE в размер на 278,7 млн. лева);
* ОП „Наука и образование за интелигентен растеж” – 243,4 млн. лв. (вкл. за REACT-EU в размер на 20,6 млн. лева и за SAFE в размер на 44,7 млн. лева) и
* ОП „Околна среда 2014 – 2020 г.“ – 752,4 млн. лв. (вкл. за SAFE в размер на 283,4 млн. лева).

Предоставеното авансово финансиране по реда на ДДС 6/ 2011 г. към бюджетни организации за периода е на стойност 520,3 млн. лева, а възстановените средства – 128,9 млн. лева.

Изплатените средства от оперативните програми за мерките за минимизиране на отрицателните последици от епидемичното разпространение на COVD-19 през отчетния период са в размер на 333,0 млн. лева.

**Европейския социален фонд+, Европейския фонд за регионално развитие (включително Фонда за справедлив преход) и Кохезионния фонд за програмен период 2021-2027 г.**

Получените средства (предварително годишно финансиране за 2023 г., както и предварително финансиране за 2023 г. във връзка с FAST CARE, както и възстановени разходи) от ЕК за периода са в размер на 653,5 млн. лв. и са разпределени както следва:

* Програма „Развитие на човешките ресурси” 2021-2027 г. – 51,0 млн. лв.;
* Програма „Храни и основно материално подпомагане” 2021-2027 г. – 27,6 млн. лв.;
* Програма „Образование” 2021-2027 г. – 15,4 млн. лв.;
* Програма „Околна среда“ 2021 2027 г. – 29,9 млн. лв.;
* Програма „Техническа помощ“ 2021 2027 г. – 2,0 млн. лв.;
* Програма „Конкурентоспособност и иновации в предприятията“ 2021 2027 г. – 314,1 млн. лв.;
* Програма „Развитие на регионите“ 2021 2027 г. – 138,4 млн. лв.;
* Програма „Научни изследвания, иновации и дигитализация за интелигентна трансформация“ 2021 2027 г. – 43,5 млн. лв.;
* Програма „Транспортна свързаност“ 2021 2027 г. – 31,6 млн. лв.

Направените разходи за периода са в размер на 754,4 млн. лв. и са разпределени както следва:

* Програма „Развитие на човешките ресурси” 2021-2027 г. – 108,7 млн. лв.;
* Програма „Храни и основно материално подпомагане” 2021-2027 г. – 72,6 млн. лв.;
* Програма „Образование” 2021-2027 г. – 1,9 млн. лв.;
* Програма „Конкурентоспособност и иновации в предприятията“ 2021 2027 г. – 397,3 млн. лв.;
* Програма „Развитие на регионите“ 2021 2027 г. – 138,7 млн. лв. и
* Програма „Научни изследвания, иновации и дигитализация за интелигентна трансформация“ 2021 2027 г. – 35,2 млн. лева.

**Национален план за възстановяване и устойчивост (НПВУ)**

През отчетния период чрез НПВУ бяха извършени разходи и трансфери (нето) в размер на 337,0 млн. лева.

**Програма ФАР**

През отчетния период са възстановени суми от бенефициенти на стойност 0,03 млн. лева.

**Програма САПАРД**

През периода са извършени възстановявания от бенефициенти по дългове на стойност 0,2 млн. лева.

 **Двустранни програми за трансгранично сътрудничество по външните граници на Европейския съюз 2007 – 2013 г., 2014 – 2020 г. и 2021 – 2027 г.**

Получените средства към 31.12.2023 г. са на стойност 23,0 млн. лв., представляващи възстановени разходи от ЕК по ПП 2014-2020 г., постъпили средства за съфинансиране от страните-партньори, както разпределени към администратори в чужбина за сметка на средствата, получени от страната-партньор и втори транш за предварително финансиране по ПП 2021-2027 г.

Сумата на разходите и трансферите (нето) към бюджетни организации в страната, които са направени през същия период по двустранните програми са на обща стойност 14,2 млн. лв., включително за плащания към бенефициенти в страната, извършени за сметка на полученото финансиране от страната-партньор по тези програми.

**Финансов механизъм на Европейското икономическо пространство и Норвежки финансов механизъм за периода 2009-2014 г. и 2014-2021 г.**

Получените средства към 31.12.2023 г. са на стойност 84,0 млн. лева.

Сумата на разходите и трансферите (нето) за периода са на обща стойност 96,3 млн. лева.

# Бюджети на социално и здравно-осигурителните фондове и бюджети по чл. 13, ал. 2 и ал. 3 на Закона за публичните финанси

# Социално и здравно-осигурителни фондове

* + **Държавно обществено осигуряване**

Общата сума на **приходите, помощите и даренията** по бюджета на Държавното обществено осигуряване (ДОО) към 31.12.2023 г. възлиза на 11 390,5 млн. лв. Съпоставени с 2022 г., приходите по бюджета на ДОО нарастват с 1 413,5 млн. лв. (14,2 %). Постъпилите средства представляват 101,4 % спрямо разчетените в Закона за бюджета на Държавното обществено осигуряване за 2023 г. (ЗБДОО за 2023 г.). Най-голям е делът на приходите от осигурителни вноски (98,4 % от общите приходи), които за отчетния период те са в размер на 11 205,5 млн. лв. Приходите от осигурителни вноски към 31.12.2023 г. са 101,1 % от разчетите към ЗБДОО за 2023 г.

Отчетените неданъчни приходи към края на 2023 г. по бюджета на ДОО възлизат на 185,0 млн. лв., в т.ч. 152,3 млн. лв. постъпили средства по чл. 4б, чл. 4в и чл. 69б от Кодекса за социално осигуряване (КСО).

Получените трансфери от централния бюджет (вкл. за поети осигурителни вноски) за периода са 10 251,4 млн. лв.

Размерът на извършените **разходи** за 2023 г. по бюджета на ДОО е 21 609,6 млн. лв. Това е 99,2 % изпълнение на планираните по ЗБДОО за 2023 г. средства. Спрямо предходната година, общо разходите по бюджета на ДОО са с 3 501,2 млн. лв. (19,3 %) повече. От структурна гледна точка най-голям относителен дял в общите разходи заемат разходите за пенсии, обезщетения и помощи, изплащани на основание КСО – общо 21 445,7 млн. лв. или 99,2 % от общия размер на разходите за отчетния период.

Отчетените разходи за **пенсии** по бюджета на ДОО към 31.12.2023 г. възлизат на 19 121,1 млн. лв., което е 99,8 % от планираните по закон и с 3 486,4 млн. лв. повече спрямо 2022 г. Основните причини за това са: ефектите от изплащане на увеличените пенсии от 1 юли 2022 г. и от 1 октомври 2022 г., вкл. увеличението на минималната и на максималната пенсии, изплащането на осъвременените с 12 % от 1 юли 2023 г. пенсиите, както и допълнителните еднократни плащания в размер на 70 лв. към пенсиите на всички пенсионери през м. април 2022 г. и на тези от тях с пенсии до размера на линията на бедност през април 2023 г.

Отчетените разходи за **краткосрочни обезщетения и помощи по КСО** са в размер на 2 324,5 млн. лв., което е 94,3 % от разчетените в закона средства. Спрямо предходната година изплатените обезщетения по КСО са със 161,2 млн. лв. (7,5 %) повече.

* + **Национална здравноосигурителна каса**

Общият размер на събраните **приходи, помощи и дарения** по бюджета на НЗОК през 2023 г. възлиза на 4 347,7 млн. лв. Постъпилите средства представляват 100,8 % от предвидените в Закона за бюджета на Националната здравноосигурителна каса за 2023 г. приходи и са с 516,6 млн. лв. (13,5 %) повече в сравнение с предходната година. Постъпленията от здравноосигурителни вноски са в размер на 4 316,6 млн. лв., което е 100,7 % спрямо годишния разчет и с 513,1 млн. лв. повече от 2022 г. Събраните неданъчни приходи към 31.12.2023 г. са 31,1 млн. лв., като основната част от тях са приходи от глоби, санкции и наказателни лихви.

Полученият трансфер от МЗ за финансиране на разходите за лекарствени продукти – ваксини и дейности по прилагането им по чл. 82, ал. 2, т. 3 от Закона за здравето; за дейности за здравно неосигурени лица, включващи: интензивно лечение, комплексно диспансерно (амбулаторно) наблюдение при пациенти с психиатрични заболявания и комплексно диспансерно (амбулаторно) наблюдение при пациенти с кожно-венерически заболявания по чл. 82, ал. 1, т. 1а, 3а и 6б от Закона за здравето, дейности за здравно неосигурени жени по чл. 82, ал. 1, т. 2 от Закона за здравето и за сумите по чл. 37, ал. 6 от Закона за здравното осигуряване, за дейности във връзка с лечение на български граждани в страната или в чужбина съобразно тяхното заболяване, за които не са предвидени други механизми за финансиране или които не могат да бъдат осигурени в страната, както и за медицински изделия, помощни средства, приспособления и съоръжения за хората с увреждания, извън обхвата на задължителното здравно осигуряване за отчетния период e в размер на 153,1 млн. лева. В сравнение с 2022 г. се отчита намаление от 201,0 млн. лв. поради преустановяване на трансферите за НЗОК от бюджета на Министерството на здравеопазването, предназначени за подкрепа на медицинския персонал за работа при неблагоприятни условия и за поставяне на ваксини срещу COVID-19, след изтичане на срока на извънредна епидемична обстановка.

Получените трансфери от централния бюджет (вкл. за поети осигурителни вноски) за периода са 2 565,7 млн. лв.

Отчетените **разходи** към 31.12.2023 г. са в размер на 6 881,7 млн. лв. и нарастват с 649,7 млн. лв. (10,4 %) спрямо предходната година. Спрямо предвидените в ЗБНЗОК за 2023 г. суми отчетените разходи представляват 97,9 %.

Най-голям относителен дял в общите разходи (96,2 %) заемат здравноосигурителните плащания, които възлизат на 6 621,7 млн. лева. В отделните направления на здравноосигурителни плащания изпълнението на бюджета за 2023 г. е следното:

* ***първична извънболнична медицинска помощ*** *–* 448,3 млн. лева;
* ***специализирана извънболнична медицинска помощ***  – 465,3 млн. лева;
* ***дентална помощ* –** 271,2 млн. лева;
* ***медико-диагностична дейност* –** 214,4 млн. лева;
* ***лекарствени продукти, медицински изделия и диетични храни за домашно лечение на територията на страната -*** 1 007,8 млн. лв.
* ***лекарствени продукти за лечение на злокачествени заболявания в условията на болнична медицинска помощ***  – 736,7 млн. лева;
* ***медицински изделия, прилагани в болничната помощ –*** 146,3 млн. лева;
* ***болнична медицинска помощ –*** 3 204,1 млн. лева.
* ***други здравноосигурителни плащания –*** 127,7 млн. лева.

Като здравноосигурителни плащания следва да се третират и преведените 164,7 млн. лв. трансфери по договори за извършване на медицински услуги към бюджетни организации, в структурата на които има лечебни заведения по чл. 5 от Закона за лечебните заведения. Заедно с преведените трансфери усвоените средства за здравноосигурителни плащания възлизат на 6 786,4 млн. лв.

За периода са отчетени плащания в размер на 162,0 млн. лв. за дейности за здравнонеосигурени лица, лекарствени продукти, потребителска такса, медицински изделия за хората с увреждания и за лечение на лица до 18 годишна възраст по чл.82, ал.1а, 3 и 6 от Закона за здравето и на лица над 18 годишна възраст по чл.82, ал.1а и 6.

През годината са отчетени 93,2 млн. лв. за административни разходи на институцията, които включват разходите за персонал, за текуща издръжка и лихвени плащания. Усвоените средства за административни разходи заемат 1,4 на сто в структурата на общите разходи за отчетния период. Отчетените капиталови разходи през 2023 г. възлизат на 4,8 млн. лева.

# Общински бюджети

* **Приходи**

Собствените приходи по бюджетите на общините към 31.12.2023 г. са в размер на 3 368,3 млн., което представлява 102,6 % спрямо разчетените към ЗДБРБ за 2023 г. постъпления в размер на 3 283,1 млн. лв. и с 221,4 млн. лв. повече спрямо събраните през 2022 г.

*Данъчните приходи* по общинските бюджети са в размер на 1 396,5 млн. лв. или 96,7 % от годишните разчети към ЗДБРБ за 2023 г. и с 2,2 % (30,5 млн. лв.) повече спрямо тези за предходната година. От *имуществени данъци по Закона за местните данъци и такси* в местните бюджети към 31 декември 2023 г. са постъпили общо 1 381,1 млн. лв., което представлява 96,6 % от годишния разчет. С най-значителен дял в приходите от имуществени данъци е данъкът върху придобиването на имущество по дарения и възмезден начин – 38,6%, следват данъкът върху превозните средства – 30,5%, данъкът върху недвижимите имоти – 29,1 % и туристическият данък – 1,8%. Към 31.12.2023 г. по бюджетите на общините са постъпили 15,4 млн. лв. от патентен данък и данък върху таксиметров превоз на пътници. Приходите от други данъци са 0,07 млн. лева.

Общият размер на *неданъчните приходи* по местните бюджети към 31 декември 2023 г. е 1 941,2 млн. лв. или 107,0 % спрямо разчетите към ЗДБРБ за 2023 г. Най-голям относителен дял заемат приходите от общински такси, които възлизат на 1 019,0 млн. лв. (98,5 % от разчетените за годината), следват приходите и доходите от собственост – 399,8 млн. лв. (105,2 % спрямо разчетените за 2023 г.), постъпленията от продажба на нефинансови активи – 278,7 млн. лв. (133,8 % спрямо разчета за годината), постъпленията от глоби, санкции и наказателни лихви – 74,0 млн. лв. и приходите от концесии - 67,0 млн. лева.

През отчетния период по общинските бюджети са постъпили 30,6 млн. лв. приходи от *помощи и дарения*, което е 117,4 % спрямо разчетените за годината 26,1 млн. лева.

* **Разходи**

Към 31.12. 2023 г. общините са отчели общо разходи в размер на 12 534,0 млн. лв., включително за сметка на предоставени допълнителни трансфери главно от държавния бюджет, и представляват 132,3 % спрямо разчетите по ЗДБРБ за 2023 година.

*Нелихвените разходи* възлизат на 12 488,2 млн. лв. или 132,4 % спрямо годишния разчет. Разходите за персонал (заплати и възнаграждения, други възнаграждения и плащания за персонала и осигурителни вноски) са в размер на 6 848,0 млн. лв. или 114,9 % спрямо планираните за 2023 г. Разходите за издръжка (вкл. разходи за членски внос и участие в нетърговски организации и дейности, платени данъци, такси и административни санкции) са в размер на 2 926,0 млн. лв. или 143,6 % спрямо годишния разчет. Разходите за субсидии са в размер на 589,0 млн. лв. (241,4 % спрямо годишния разчет). В разходите за субсидии за нефинансови предприятия се отчитат предоставените от общините субсидии за вътрешноградски и междуселищни превози на транспортните фирми и дружества, които се планират в централния бюджет, както и тези, които се предоставят по решение на общинския съвет. Като разходи за субсидии за организации с нестопанска цел се отчитат отпусканите по решение на общинския съвет субсидии по реда на Закона за физкултурата и спорта за подпомагане дейността на спортните клубове в общините (отчитат се в местните дейности). Социалните разходи (текущи трансфери, обезщетения и помощи за домакинствата, вкл. разходите за стипендии) са в размер на 244,1 млн. лв., което е 192,0 % спрямо разчетите към ЗДБРБ за 2023 година.

Капиталовите разходи са в размер на 1 881,0 млн. лв. или 176,8 % спрямо разчетите към ЗДБРБ за 2023 г. и формират ръст от 48,6 % спрямо отчетените за 2023 г.

*Разходите за лихви* възлизат на 45,8 млн. лв. и са 115,4 % спрямо разчетите за 2023 г. За 2022 г. те са били 35,4 млн. лв. или с 10,4 млн. лв. по-малко. Този по-голям размер през 2023 г. е в резултат на отчетените в повече лихви по заеми към местни лица. Лихвените плащания към 31.12.2023 г. по заеми от чужбина са в размер на 16,8 млн. лв. (с 0,6 млн. лв. повече в сравнение с предходната година). По облигационни заеми платените лихви са 1,5 млн. лв. (с 0,2 млн. лв. по-малко от 2022 г.), а по други вътрешни заеми към местни лица (банкови кредити, заеми към „ФЛАГ“ ЕАД и към др. местни лица) са 22,6 млн. лв. (с 10,3 млн. лв. повече от 2022 г.). Отчетените от общините др. разходи за лихви са в размер на 4,8 млн. лв. (в т.ч. 0,3 млн. лв. по заеми към централния бюджет и към др. бюджетни организации; 0,3 млн. лв. са отчетените лихви по финансов лизинг и търговски кредит, а отчетените др. лихвени плащания – по изпълнителни листове, за забавено изпълнение по сключени договори и др., са в размер на 4,3 млн. лв.).

Общият размер на отчетените разходи за дофинансиране на делегираните от държавата дейности с местни приходи е 284,7 млн. лева.

* **Финансиране**

От началото на годината до 31.12.2023 г. по общинските бюджети са получени 58,7 млн. лв. заемни средства от договори с чуждестранни кредитори. Отчетени са от Столична община по проекти, свързани с транспортната свързаност и достъпна среда и изграждане и реконструкция на основни пътни артерии в град София. Изплатените главници от общинските бюджети по външните заеми за същия период са в размер на 44,5 млн. лв. (от Столична община са 35,4 млн. лв., община Бургас – 2 млн. лв.; Варна – 3,7 млн. лв., Пловдив – 3,1 млн. лв. и от община Ловеч - 0,3 млн. лв.).

За отчетния период получените заемни средства от банки в страната са в размер на 228,3 млн. лв., а от други местни лица са 306,3 млн. лв. (в т.ч. 185,1 млн. лв. от „ФЛАГ“ ЕАД и 121,2 млн. лв. от финансови посредници, избрани от "Фонд мениджър на финансови инструменти в България" за финансиране на проекти чрез финансови инструменти („Фонд за устойчиво градско развитие“ ЕАД, „Регионален фонд за градско развитие“ АД, ДЗЗД „Фонд за устойчиви градове“) или общо получените заемни средства са 534,6 млн. лв. Изплатените главници по банкови заеми от страната са 82,6 млн. лв., а по заеми от др. лица са 95,6 млн. лв. (в т.ч. 91,0 млн. лв. към „ФЛАГ“ ЕАД) или общо платените главници са в размер на 178,2 млн. лв. Погашенията за периода по заемите от страната е по-малък от получените средства, поради което нетният размер на операциите по тези заеми е положителен (356,4 млн. лв.). За същия период на 2022 г, получените заемни средства от банки в страната и др. местни лица също са били повече от погашенията, но нетният положителен размер по тези заеми е бил значително по-малък (53,0 млн. лв.). Получените заеми от местни лица през 2023 г. са два пъти повече от получените през 2022 г. (тогава са отчетени 256,3 млн. лв.), на което се дължи и по-високия размер на платените разходи за лихви по тези заеми.

Погашенията по емитирани през предходни периоди общински ценни книжа са в размер на 28,3 млн. лв. и са отчетени от 8 общини. За отчетния период няма емитиран нов дълг.

 Отчетените средства под формата на друго финансиране /нето/ по общинските бюджети към 31.12.2023 г. е (-37,6) млн. лв., като съществена част от него представляват отчетените операции по Закона за управление на отпадъците. Нетният размер за периода на задълженията и погашенията по финансов лизинг и търговски кредити, като форми на дълг, е в размер на (-1,5) млн. лева.

Нетният размер на събраните средства и извършени плащания от общините за сметка на други бюджети, сметки и фондове е в размер на (-110,3) млн. лв.

Към 31.12.2023 г. отчетеният от общините нетен размер на операциите по придобиване на дялове, акции и съучастия е в размер на (-6,6) млн. лв.

Средствата по общинските бюджети от приватизация на дялове, акции и участия за периода са в размер на 1,6 млн. лв.

Отчетеният нетен размер по общинските бюджети на възмездната финансова помощ е (-8,5) млн. лв., а на предоставените кредити (-6,2) млн. лв.

Преходният остатък по общинските бюджети от 2023 г. е 2 162,0 млн. лв., а наличността към края на 2023 г. (по банкови сметки и каса) е в размер на 2 131,5 млн. лв. (с около 30,5 млн. лв. по-малко от края на 2022 г.). Отчетеният остатък в делегираните от държавата дейности е 823,0 млн. лв. (38,6%), а доста по-голямата наличност от 1 308,5 млн. лв. (61,4%) е в местни дейности.

# Бюджети на Българската национална телевизия, Българското национално радио и Българската телеграфна агенция

**Приходите на Българската национална телевизия (БНТ)** към 31.12.2023 г. са в размер на 12,6 млн. лв. и са с 2,0 млн. лв. повече спрямо отчетените приходи за предходната година. Спрямо годишните разчети изпълнението на приходите е 126,3 %. Отчетените приходи са постъпления от продажба на услуги, стоки и продукция (реклама, технически услуги, продажба на програми, приходи от почивно дело, приходи от участия в предизборни форми), наеми на имущество и др.

Отчетените **разходи** **на БНТ** към 31.12.2023 г. са в размер на 102,3 млн. лв. и надвишават отчетените за същия период на предходната година с 8,5 млн. лв. Спрямо разчетите към закона изпълнението на разходите е 104,4 %. Българската национална телевизия съставя, изпълнява, приключва и отчита бюджет, съгласно чл. 70, ал. 1 от Закона за радиото и телевизията (ЗРТ). За периода са отчетени 87,3 млн. лв. текущи разходи и 15,0 млн. лв. капиталови разходи. Общият размер на отчетените текущи разходи включва: 45,1 млн. лв. разходи за персонал и 42,2 млн. лв. разходи за издръжка (вкл. разходи за членски внос, платени данъци, такси и административни санкции). Отчетените разходи за персонал представляват 44,1 % от отчетените за периода разходи. За отчетния период средствата са усвоени за реализирането на основните цели и дейности на БНТ по подготовката, създаването и разпространението на телевизионни програми съгласно разпоредбите на Закона за радиото и телевизията. В разпределението на разходите по бюджета на обществената медия е включен преходния остатък за 2022 г. (съгл. чл. 70, ал. 6 от ЗРТ) в размер на 1,7 млн. лв.

По уточнен план бюджетните взаимоотношения на БНТ с централния бюджет са 89,1 млн. лв., в т.ч.: 86,2 млн. лв. съгласно чл. 49, т. 2 от ЗДБРБ за 2023 г. и 2,8 млн. лв. одобрени допълнителни трансфери съгласно ПМС № 108 от 2023 г. – 700 лв.; ПМС № 118 от 2023 г. – 1,1 млн. лв. и ПМС № 128 от 2023 г. – 1,7 млн. лв. За отчетния период е усвоена сума в размер на 89,1 млн. лв. или 100,0 % от размера на бюджетните взаимоотношения на БНТ с централния бюджет по уточнен план.

Приходите по бюджета на Българското национално радио (БНР) към 31.12.2023 г. са в размер на 2,1 млн. лв., което представлява 118,8 % изпълнение на заложените приходи в разчетите към ЗДБРБ за 2023 г. (1,8 млн. лв.) и са с 0,7 млн. лв. повече спрямо отчетените приходи за предходната година. Отчетените приходи са постъпления от продажба на услуги, стоки и продукция (реклама, спонсорство, технически услуги, съвместни продукции, приходи от концертна дейност), наеми на имущество, глоби, санкции и наказателни лихви, помощи и дарения от страната.

Към 31.12.2023 г. отчетените **разходи** по бюджета на БНР са в размер на 65,3 млн. лв., което представлява 99,1 % от предвидените разходи в разчетите към ЗДБРБ за 2023 г.

Българското национално радио съставя, изпълнява, приключва и отчита бюджет, съгласно чл. 70, ал. 1 от Закона за радиото и телевизията (ЗРТ). За периода са отчетени 58,6 млн. лв. текущи разходи и 6,7 млн. лв. капиталови разходи. Общият размер на отчетените текущи разходи включва: 38,6 млн. лв. разходи за персонал и 19,9 млн. лв. разходи за издръжка (вкл. разходи за членски внос, платени данъци, такси и административни санкции). Отчетените разходи за персонал представляват 59,2 % от отчетените за периода разходи.

В разпределението на разходите по бюджета на БНР е включен преходния остатък за 2022 г. (съгл. чл. 70, ал. 6 от ЗРТ) в размер на 5,0 млн. лв. Средствата са усвоени за реализирането на основните цели и дейности на БНР по подготовката, създаването и разпространението на национални и регионални програми съгласно разпоредбите на Закона за радиото и телевизията.

По уточнен план бюджетните взаимоотношения на БНР с централния бюджет са 62,2 млн. лв., в т.ч.: 59,1 млн. лв. съгласно чл. 49, т. 1 от ЗДБРБ за 2023 г. и одобрени допълнителни трансфери в размер на 3,1 млн. лв. съгласно ПМС № 118 от 2023 г. – 0,8 млн. лв.; ПМС № 128 от 2023 г. – 0,8 млн. лв. и ПМС № 187 от 2023 г. – 1,5 млн. лв. за сметка на определените разходи по централния бюджет за 2023 г. с чл. 1, ал. 5, т. 6.5. на ЗДБРБ за 2023 г.

За отчетния период е усвоена сума в размер на 62,2 млн. лв. или 100,0 % от размера на бюджетните взаимоотношения на БНР с централния бюджет по уточнен план.

**Приходите на Българската телеграфна агенция (БТА)** към 31.12.2023 г. са в размер на 0,9 млн. лв. и са основно от продажба на услуги, стоки и продукция (реклама, технически услуги, продажба на продукция), наеми на имущество и др. Приходите са с 0,09 млн. лв. повече от реализираните през същия период на миналата година.

Българската телеграфна агенция съставя, изпълнява, приключва и отчита бюджет, съгласно чл. 19, ал. 1 от Закона за Българска телеграфна агенция (ЗБТА).

Отчетените разходи на БТА към 31.12.2023 г. са в размер на 16,5 млн. лв. За периода са отчетени 13,6 млн. лв. текущи разходи, 2,8 млн. лв. капиталови разходи, 9,9 млн. лв. разходи за персонал и 3,7 млн. лв. разходи за издръжка (вкл. разходи за членски внос, платени данъци, такси и административни санкции). Отчетените разходи за персонал представляват 60,5 % от отчетените за периода разходи. В разпределението на разходите по бюджета на агенцията е включен преходния остатък за 2022 г. (съгл. чл. 20, ал. 3 от ЗБТА) в размер на 5,3 млн. лв. За отчетния период средствата са усвоени за реализирането на основните цели и дейности на БТА като национален независим информационен институт на Република България, съгласно разпоредбите на Закона за Българска телеграфна агенция.

За периода **трансферът от централния бюджет** е в размер на 12,3 млн. лева.

Министерство на финансите, февруари 2024 г.

1. Обхваща държавния бюджет и бюджетите на общините, социалноосигурителните фондове, ДВУ, БАН, БНР, БНТ, БТА, бюджетите по чл.13, ал.4 от ЗПФ, както и сметките за средствата от ЕС и сметките за чужди средства на бюджетните организации. Данните за текущата година са на база месечни отчети, а тези за предходната година - на база тримесечни отчети на ПРБ. [↑](#footnote-ref-2)
2. Поради извършено закръгление в млн. лв., някои сумарни позиции в Таблица №1, Таблица №2 и в текста не се изчерпват от съставните им числа. [↑](#footnote-ref-3)
3. Разчети към ЗДБРБ за 2023 г. (oбн., ДВ., бр. 66 от 01.08.2023 г.). [↑](#footnote-ref-4)
4. При съпоставката с предходната година следва да се отчете базов ефект при приходите от други данъци от постъпващи от началото на 2023 г. целеви вноски във Фонд "Сигурност на електроенергийната система" (ФСЕС) от производителите и търговците на електрическа енергия, в изпълнение на § 8 от ПЗР на Закона за прилагане на разпоредби на ЗДБРБ за 2022 г., ЗБДОО за 2022 г. и ЗБНЗОК за 2022 г., респективно § 3 от ПЗР на ЗДБРБ за 2023 г., както и от приходи от задължителна временна солидарна вноска за генерираните свръхпечалби, съгласно чл. 14 от Регламент (ЕС) 2022/1854 на Съвета от 6 октомври 2022 г. относно спешна намеса за справяне с високите цени на енергията, които започнаха да постъпват от декември 2022 г. [↑](#footnote-ref-5)
5. За периода юли – декември 2022 г. в изпълнение на разпоредбата на §24 от ПЗР на ЗДБРБ за 2022 г. в частта на неданъчните приходи по бюджета на ФСЕС постъпиха целеви вноски в размер на 3,2 млрд. лв., с които се финансира изплащането на компенсации към небитовите крайни клиенти на електрическа енергия по §23 от ПЗР на ЗДБРБ за 2022 г. в частта на разходите за субсидии за нефинансови предприятия. Към края на декември 2022 г. постъпленията, респективно разходите, бяха в размер на 3,2 млрд. лв. Поради обстоятелството, че през 2023 г. действа различна нормативна база, при съпоставката с предходната година в частта на неданъчните приходи и разходите за субсидии за нефинансови предприятия следва да се отчете базов ефект от действащото законодателство през 2022 г. и 2023 г. [↑](#footnote-ref-6)
6. Обхватът на показателя фискален резерв е в съответствие с §1, т. 41 от Допълнителните разпоредби на Закона за публичните финанси. [↑](#footnote-ref-7)
7. Държавният бюджет включва централен бюджет, бюджетите на НС, съдебната власт, министерствата и ведомствата. [↑](#footnote-ref-8)
8. Поради извършено закръгление в млн. лв., някои сумарни позиции в Таблица № 1 и в текста не се изчерпват от съставните им числа. [↑](#footnote-ref-9)
9. В позицията "Резерв за непредвидени и неотложни разходи" се посочват само данните по разчет. Разходите по отчет се отразяват по съответните разходни позиции, към които се отнасят извършените разходи. [↑](#footnote-ref-10)